"Hainbat herritarren kexuak" tarteko, kartel "iraingarriak eta deserosoak" kentzeko eskatu du Arrasateko Udal Gobernuak - Arrasate - Goiena.eus\n"Hainbat herritarren kexuak" tarteko, kartel "iraingarriak eta deserosoak" kentzeko eskatu du Arrasateko Udal Gobernuak\nUbane Madera 2016-06-23 19:12\n"Honelako ekintzen aurrean, argi utzi nahi dugu mezu iraingarriak dituzten eta bizikidetza oztopatzen duten kartel eta pankarta ororen aurka azalduko garela beti". Besteak beste, berba horiekin eta Arrasateko Udal Gobernuaren izenean egindako adierazpen batekin gaitzetsi dute argazkian ageri den pankarta, eta kentzeko eskatu dute. Barruan adierazpen osoa.\n"Jaien atarian, tamaina handiko kartelak agertu dira herriko zenbait eraikin eta paretetan. Pankarta horiek, beren tamaina eta mezuengatik, iraingarriak eta deserosoak izan daitezke zenbait herritarrentzat, jaiak bake, errespetu eta festa giroan pasatzea oztopatuz. Eta ez dezagun ahaztu, festak, espazio publikoak bezalaxe, guztionak eta guztiontzat direla.\nHonelako ekintzen aurrean, argi utzi nahi dugu mezu iraingarriak dituzten eta bizikidetza oztopatzen duten kartel eta pankarta ororen aurka azalduko garela beti. Era berean, azpimarratu nahi dugu ordenantza berriarekin horrelakoak ordenatzea dugula helburu. Hasieratik esan dugu, adierazpen askatasuna bermatzea dela gure nahia eta horretarako, kartel eta pankartak ezartzeko guneak sustatuko ditugula; baina kasu guztietan, errespetuak ukaezinezko printzipioa izan behar du.\nDagoeneko herritarren hainbat kexa jaso ditugu BAZean. Horregatik, pankarta erraldoi horiek jarri dituztenei hausnar dezaten eskatzen diegu eta hala erabakitzen badute, ken ditzatela ezarritako kartelak.\nGure aldetik, baina, jai zoriontsuak opa izatea besterik ez zaigu geratzen. Espero dugu datozen egunak jai giro eder eta baketsuan igarotzea".


Gipuzkoako laborarien produktuak etxean. Aukera hori eskaintzen du Lur Lan, laborarien elkartearen, proiektu berriak. Saskika du izena eta hauen helburu nagusia, ekoizleen eta kontsumitzaileen hurbiltzea eragitea da, produktuak ahalik eta freskoen banatuz. Joseba Beitia, Lur Lan elkarteko kidearekin mintzatu gara.\nHondarribiko Soroetaberri auzoa berritzeko lanak gaur hasi dituzte. Auzoko 20.000 metro karratuko azaleraren gainean eta lurazpiko ur saneamendua berritu behar dutela jakinda, 15 hilabeteko epea beharko dute lanak hainbat fasetan egiteko. Aitor Kerejeta alkatearekin mintzatu gara.\nerlazionatua: Idiazabal Gaztaren X. Lehiaketa Hondarribin\nOts. 13, 2012\nDongoxeniako bizitoki sozialak\nDongoxenia zeneko baserriaren eremuetan, Erlaitzarako bidearen mugan dagoen Sopite auzoan 800 bizitoki eraikitzeko promozioa martxan jarri zuten aspaldi. Eta auzoa piskanaka handitzen doan heinean, bertako etxebizitza promozio hauek bizitoki sozialak eskaintzeko aprobetxatu nahi izan du Herriko etxeak. Hemendik gutxira 80 bizitoki sozial gehiago eraikitzen hasiko badira ere, dagoeneko eginak izan ...\nOts. 8, 2012\nJardunaldiak ospatuko dira Plaiaundin\n"Ur gozoen ekologia, natur parke babestuetan" izeneko jardunaldiak ospatuko dituzte Plaiaundiko Txingudi Ekoetxean. Topaketa hauetan, Uraren Euskal Agentziako eta hainbat unibertsitateko 60 ikertzailek parte hartuko dute, haien artean Liverpooleko Unibertsitateko Brian Moss ikertzailea, Doñana natur parkeko estazio biologikoaren zuzendaria den Fernando Hiraldo, edota Luis Miguel Dominguez naturalista eta dibulgatzailea izango ...\nerlazionatua: Plaiaundiko Txingudi Ekoetxeak hainbat jarduera antolatu ditu igandeko Hegaztien Nazioarteko Egunaren baitan\nOts. 6, 2012\nIrungo hiri erdian, 30 kilometro orduko abiadura muga\nIrungo hiri erdiko errepideetan 30 kilometro orduko abiadura mugaren berri ematen duten trafiko seinaleak indartu egingo dituzte. Hiri Mugikortasun Iraunkorraren Planaren irizpideei segituz, joan den Abuztuan abian jarritako neurriari segida eman nahi diote. Jose Antonio Santano, Irungo alkateak azaldu duenez, orain arte udaltzaingoak egindako kontrolen arabera, gidarien %70 inguruk errespetatzen ...\nGaurkoan, gizarte larrialdietarako laguntzen inguruan hitz egingo dugu. Irungo udalak 490.000 euroko aurrekontua, gizarte larrialdietarako laguntzetara bideratuko du, Eusko Jaurlaritzak gastu hori onartu ondoren. Irungo udal gobernuak, joan den astean, gizarte larrialdietarako laguntzetako 490.550 euroko aurrekontua onartu zuen. Aurrkontu hau, 2012. urtean zehar bideratzea proposatu du.\nPasaiako Superportuaren aurka\nDenetara 2800 alegazio aurkeztu dira Jaizkibel Bizirik plataformak, Pasaiako Superportuaren aurka. Proiektuaren bideragarritasunaren inguruko inkesta publikoa dela eta, proiektuaren aurka dauden 30 elkarte baino gehiago berriz ere martxan jarri dira. Orotara, 10.000 atxikimendu batu ditu plataformak, talde ekologistek, mendi eta kultur elkarteek, zein alderdi politiko eta sindikatuek osatzen dutena.\nN-1 errepidearen bikoizketa\nJose Antonio Santano, Irungo alkatea, Aitor Kerejeta, Hondarribikoa, eta Larraitz Ugarte, diputazioko bozeramailea, eta errepideetako ordezkariarekin bildu dira gaur, N-1 errepidearen bikoizketa proiektuaz hitz egiteko. Gipuzkoako errepideen artean, trafiko zama gehien jasotzen dituenetakoa izan arren, baldintza okerrenetan dagoela salatu du Santanok.\nOts. 2, 2012\nArrantza artesanal baten alde\nLeo Belaustegirekin mintzatu gara arrantzaren inguruan. Bertan, gaur arteko arrantza inolako kontrolik gabe egin omen da, eta horrek hainbat eragin izan ditu, adibidez antxoari gertatu zaiona.\nerlazionatua: Hondarribiko San Fermin eta Matutina barkuak Baionan atxiki dituzte, eta Kantauri Itsasoko bajurako 100 barku inguruk protesta egin dute Baionako barra parean


HEZKIDETZAN ESKU HARTZEN talde-bloga: 2016-11-27\nLegediaz hausnartzen hezkidetza sustatzen\nNire hezkuntza eremuari erreparatuz, hezkuntza ez-formalean jarduten dut asteburuetan, herriko 8 eta 12 urte bitarteko gaztetxoekin. Taldearen helburu nagusia, herrian dauden eskoletako haurren arteko harreman informalak euskaraz bermatzea da, egunerokotasunean euskara erabiltzea eta nola ez ongi pasatzea.\nAipaturiko hezkuntza ikuspegia oinarri izanik, aste honetan jorratu dugun legediaz hausnartzeko une iritsi da; Marko legalak EAEko hezkidetza prozesuan eta bereziki nire ingurune hurbilean duen eraginaz gogoeta egitekoa.\nIkusi dugun legedia kontuan harturik, zer da zure ustez baliagarriena hezkidetzaren inguruko hezitzaile-lana justifikatzeko?\nNire iritziz, gaur egungo gizartean hezkidetzaren inguruko hezitzaile lanak behar beharrezkoak dira; izan ere, gizarte patriarkatu bat da gure sistemaren oinarri, horren isla dira: ikasketa arloan dagoen genero segregazioa, emakume erreferente ezak, indarkeria sexista, harreman afektibo sexualak ez dira libreki gozatzen, nortasuna askatasunean garatzeko … hezkuntza sozializaziorako, garapenerako, eraikuntzarako eremu oso garrantzitsua da; beraz, ezinbestekoa da eskola komunitatea osatzen duten eremu eta pertsona guztiek genero ikuspegia txertatzea eta berdintasunaren alde lan egitea eta prestakuntza izatea.\nAna Agirre Emakundeko prestakuntza arduraduna: "eskolak bizitzarako baliagarri diren balio guztiak integratu behar lituzke, bai emakumezko bai gizonezko generoari atxikitakoak. Eta denei eskaini behar zaizkie, neskei eta mutilei. Hori litzateke benetan aukera berdintasunerako heziketa eskaintzea".\nIndarrean dagoen legedia nahikoa da? Badago aurrera eramateko asmorik? Badaude betetzeko eta lorpen mailak neurtzeko baliabide nahikorik?\nHezkidetza zehar lerro bihurtu zen 90ko hamarkadan eta, berez, lorpen handia zena (ikasgai guztiak genero ikuspegitik birplanteatzea eskatzen baitzuen), praktikan "inoren ardura ez izatea" bihurtu da. Denek onartzen dugu baina praktikan inork ez dio heltzen.\nBeraz ez da nahikoa. Legeak diona eta errealitatean geratzen dena ez datoz bat. Hezitzaileen inplikazioa, aldatzeko nahia, beharrezkoak ikusten ditut bide honetan; egia da bai, tokian tokiko erakunde batzuk ahaleginak egiten ari direla, baina nire sentsazioa da, soilik ageriko curriculumari jartzen diogula arreta. Eta curriculum ezkutuak ahalegin berezia merezi du, eragin handia duelako, jarrera ez kontzienteak direlako azken finena, ikusten zailak. Eta sarri, gogorra egiten zaigu gure buruaz hausnartu eta kritika egitea.\nNire iritziz zenbait baliabide badaude baina ez dira nahikoak, eta aldaketa handienak esan bezala ageriko curriculumean gertatu dira. Sentsibilizazio kanpaina zein komunitate osoaren formakuntza behar beharrezkoak direla uste dut. Norbanakoan hasten delako aldaketa. Horrez gain esan beharra dago, funtsezkoa ikusten dudala baliabideak tokian toki testuinguruetara egokitzea, ezagutza komunitate hurbiletik plazaratzea. Gertukoa beti baita esanguratsuagoa.\nIrakasle izateko formazio akademikoa eskatzen da, baina hezitzaile izateko bestelako formazioa ere behar da.\nNola ikusten duzu hezkuntza hezkidetzailearen etorkizuna epe laburrean? Eta ertainean?\nEzin nezake ezer iragarri ez epe labur zein ertainean. Izan ere, gure esku dagoen errealitate bat da, tokian tokiko hezitzaileon esku. Horretarako, beharrezkoa izanik hezitzaileen prestakuntza. Azken finean, begiraleok eredu gara haurrentzat, helduen errepresentazioa gara. Horregatik, zer harreman eredu ari garen transmititzen aztertu behar dugu: begiraleen artean nola hitz egiten dugun, nola banatzen ditugun rolak eta ardurak …\n"Irakasleak, gelara sartzen denean, ez ditu liburuak edo kontzeptuak soilik eramaten. Kontzienteki aukeratu edo ez, irakaslea jarrera konkretu batzuekin doa gelara, balio jakin batzuk ditu, lehentasun batzuk, eta hori da transmititzen duena". Bea Ugarte Gasteizko Berritzeguneko aholkularia\nHala ere, esan beharra daukat, iraultza txikiak gertatzen ari direla eta hezkidetza jendartean gero eta ezagunago bilakatzen ari dela. Poliki-poliki bagoaz begiak irekitzen eta duen garrantziaz jabetzen. Berri oso ona da hori, batez ere, haurren ongizate eta gizarteko egoerari begira.\nLegeak han eta hemen ditugu. Hezkuntza sistema, legez josita dago, baita hezkidetzari dagokionean ere.\nEskoletan, ordea, lege hauen berririk badugu? Lege hauek aztertu ditugu? Zergatik ez da lege mailan onartutako berdintasuna errealitatean aplikatzen? Zergatik pentsatzen dugu hezkidetzari dagokionez gehiena lortuta dagoela, hezkidetza plana eta arduraduna izan arren eskola mistoan bizi bagara?\nAre gehiago, nola liteke hezkidetza plana duen eskola batean transexuala den haur bat izatea arazo lez ulertzea? Nola liteke identitate sexuala eta genero identitatea aniztasunean ez lantzea justifikatzea, eskolan transexualalitatearen “ARAZOA” ez dutela esanez? Hezkuntza sisteman aniztasuna arazo lez ulertzen dugu?\nBeraz, zenbait eskolatan oraindik hezkidetza plana egon arren eskola mistoan aurkitzen badira eta beraien ustez berdintasuna ia lortuta badago beraien eskolan, zer lortu da hezkidetzaren inguruko legediari esker?\nOraindik parekotasun erreala lortzeko bide luzea badago ere eta legeak hainbat teoria indartzeko lagungarriak izan arren nahikoa ez badira ere, 2013an idatzi zen “Hezkidetza eta genero-indarkeriaren prebentzioa lantzeko Gida Plana”ren ondorioz, orain arte ikastetxeetan egiten ari zen hezkidetza-lana aintzat hartu da eta berriro ere hezkuntza zentroen arteko sare-lana berpiztu da Berritzeguneetako mintegien bitartez.\nHezkuntza zentroen arteko saretzea ekarri duelako eta eskola mistotik hezkidetza eskolara salto egiteko garaia dela gogorarazi duelako, Hezkidetza eta Genero-indarkeriaren prebentzioa lantzeko gida plana niretzat esanguratsua da. Honez gain, Heziberri 2020 ere niretzat esanguratsua da. Izan ere, emakume eta gizonen arteko tratu eta aukera berdintasuna lortzeko pausuak ematen jarraitu behar dela errekonozitzen du. Gainera, bai Hezkidetza eta Genero-indarkeriaren prebentzioa lantzeko gida-planak bai heziberri 2020k eskola mistotik eskola hezkidetzailera joateko bidean aurrera egiteko eta indarkeria sexistaren prebentzioa sustatzeko asmoz, helburu eta lan ildo zehatzak zehazten dituzte.\nAipatutako guztia kontuan hartuta, eskolan parekidetasun errealaren bidean, hau da, eskola hezkidetzaile errealaren erronka nagusiak ondorengo hauek dira:\nHezkuntza komunitatearen formakuntza, sentsibilizazioa, kontzientziazioa eta konpromisoa.\nHezkidetzan trebakuntza espezifikoa duen pertsona, hezkidetza plana eta proiektuak aurrera eramateko. Baita, hezkidetza sustatzeko eskola barnean eta kanpoan sortzen diren sareak dinamizatzeko eta parte hartzeko ere.\nProiektu hezkidetzaileen bultzapena konpromisotik.\nEskolaren egituran eta zerbitzu estrategikoetan hezkidetza plana sustatzeko arduradunen izendatzea eta hezkidetza batzordearen sorrera. Arduradunak hezkuntza komunitateko errealitatearen ordezkaritza izango dira: bai irakaslea, bai langilea ez irakasleak, bai gurasoak, bai ikasleak. Honez gain, eskola kontseiluan berdintasun ordezkari bat egongo da. Era honetan, hezkuntza zentroaren barnean sarea sortuko da. Sare hau inguruko hezkuntza zentroekin handitu egingo da, berritzeguneen bitartez. Honez gain, udalerriko parekidetasun batzordearen bidez, feminismoa lantzen duten udalerriko elkarte eta erakundeekin ere sarea sortuko da.\nBaliabide eta materialak izatea, hezkidetza plana, proiektuak, hezkidetza sarea… aurrera eramateko.\nHezkidetza plana ebaluatu, egoerak aztertu, aldaketak neurtu, eta hobetzen jarraitzeko proposamenak egin.\nCurriculumean hezkidetza helburuak txertatu eta beste estereotipo sexistak eta bereizkeriazkoak ezabatu.\nMaterial ez sexistak sustatzea. Honetarako, materiala aztertuko da eta aldaketak burutuko dira behar izanez gero.\nGenero-indarkeriaren prebentzioa sustatu eta egoeren aurrean esku hartu.\nEskola hezkidetzailea lortzeko bidean eta erronka hauetara gutxika helduz Lekeitioko Eskola Publikoa ari da. Hona hemen honen adierazle den bideoa:\nETIKETAK #Maite A. S., LEGEDIA\nHistorian zehar hezkuntza sistema garatzen joan da eta momentu ezberdinetan eskola eredu ezberdinak egon dira. Lege testuetan formalki onartzen bada ere hezkuntza hezkidetzailea izan behar dela, aitzitik, praktikan eta eraginkortasunean, ikusiko dugun bezala, gaur egun eskola mistoa dirau, praktikan eskola ez baita oraindik hezkidetzailea.\nEuskal-Herriari dagokionez, ezin dugu ahaztu estatu frantseseko eta estatu espainoleko legediak aplikatzen zaizkigula, nahiz eta askotan EAEn estatuko beste erkidego autonomikoekin hainbat aspektuetan edo elementuetan ñabardurak izan. Momentu honetan EAEn emakume eta gizonen aukera eta tratu berdina arautzeko lege ugari ditugu.\nBaina hezkuntza sisteman noiz eta nola parte hartzen dute neske?\nHistorikoko XVIII.garren mendearen erdialdean, gaur egungo hezkuntza sistemaren oinarriak Europan eraikitzen hasten da. XX.garren mendeko lehen erdialdean, Estatu Espainolean emakumezkoak Lehen Hezkuntza eta Hezkuntza Ertainean txertatzen joaten dira hezkuntza sisteman, neska eta mutilei curriculum ezberdinak eskainiz. 1970.garren urtean, Villar Palasi legearen ondorioz, eskola mixto publikoak sortzen dira, baina ez da derrigorrezkoa bilakatzen diru publikoa jasotzen duten ikastetxeetan hezkuntza mixtoa 1985 arte. Beraz, orain dela 30 urte arte eskola mixtoa ez da derrigorrezkoa izango hezkuntza sistema publikoan.\nLegediari dagokinez, argi dagoena, legeek bakarrik ezin dutela jendartea eraldatu, bitarteakoak dira eta hauek aurrera eramateko borondate politikoa ezezik baliabideak, aurrekontuak eta plangintza orokor batean integratuak egon behar dira. Eta elementu hauetaz gain, ezinbestekoa da jendartean mugimendu feminista indartsu bat izatea jendartearen aldarrikapenak etengabe bisualizatzeko\nGaur egun, EAEn legeren bat aipatu behar badut 2013ko Hezkuntza, Hizkuntza Politika eta Kultura Sailak hezkuntza sisteman hezkidetza eta genero indarkeriaren prebentzioa lantzeko gida aipatuko nuke. Bi arrazoi hauengatik:\nPlanaren helburua gure hezkuntza sisteman transformazio‐prozesua sustatzea delako,eskola mistoko eredutik hezkidetzan oinarritutako eskolaren eredura aurrera egitea, genero‐indarkeriari aurrea hartzea eta, sexismoak eragiten duen edozein indarkeriari aurre egiten lagunduko duelako.\nEskola komunitatearen (familia, ikasle, administrazio..) parte hartzea sustatzen duelako.\nAzkenik amaitzeko nire ustez gure hezkuntza sisteman eskola hezkidetzailea lortzeko oraindik urratsak eman behar ditugu eta hauek izango lirateke erronka nagusiak:\nInbertsioa ekonomikoak zein giza baliabidetan inbertitzea.Gaur egun plan ugari adosten dira baina horiek aurrera eramateko bitartekoak ez ditugu ipintzen eta horiek gabe planak ezin dute aurrera egin, azken finean plan horiek soilik tresnak edo bitartekoak dira.\nCurriculuma eta material didaktikoa. Curriculumean emakumeen jakintzak eta gizadiaren garapenari egindako ekarpen sozial eta historikoak jaso behar ditu, eta baita zaintzaren ezagutzak barnebildu behar ditu. Gaur egungo eskolan gatazkak modu baketsu batean konpontzeko aukera eskaini behar digu, pertsona guztien eskubideak bermatuz eta aniztasuna balore positibotzat hartuz.Estereotipo sexistak ezabatu eta baita hizkuntza sexista ere.\nIkastetxe bakoitzeak hezkidetza batzordea sortzea, irakasleak ezezik eskola komunitateko beste kideekin osatuz eta auzo/herrietako talde feministekin elkarlanean.\nIkastetxean hezkidetzan formatutako pertsona batek eskola mistotik eskola hezkidetzailea sortzeko eman beharreko urratsak plangintzatu, jarraipena egin eta gai horretaz arduratuko dena.\nFormakuntza espezifikoa eta etengabekoa irakasle zein familientzat.\nGertuko ikastetxeekin esperientziak elkarren artean partekatzeko eta elkarlana sustatu auzo/herrietako talde feministekin.\nETIKETAK #Leire, LEGEDIA\nETIKETAK #AneLe, LEGEDIA\nGuri gustatuko litzaigukeena baino mantsoago doala lege aldaketa ezin ezeztatu.\nBaina ezin ukatu, ezta ere, azken hamarkadetan jendarteko bizitza arautzen duen legedian izandako aurrerapausoak, hezkidetzari begira.\nMari Jose Urruzolaren hitzek oso ondo laburtzen dute egoera hau: “Emandako pausoen ebaluaketak akatsak zuzentzen lagunduko du, hutsuneak betetzen eta, batez ere, Eskola Mistotik Eskola Hezkidetzailera gradualki hurbiltzeko eman behar diren pauso berriak definitzen”.\nLa educación de las niñas desde el feminismo de la diferencia\nBeste aldetik, kasu honetan ere (aurreko batean Celia Amorósek esaten zuenaren harira), ondo dago historia ezagutzea non gauden kokatzeko. Gure aitzindariek, babes instituzionalik gabe eta oztopoz betetako bideari ekinez, 70eko eta 80ko hamarkadetan egindako lanari esker hasi zitzaion lekua egiten hezkidetza kontzeptuari ikastetxeetan.\nOndorengo hamarkadan, materiala sortzeko eta esku hartze estrategiak garatzeko asmoz martxan jarritako hezkidetza mintegiei eustez aparte, gradu-ondoko ikasketa propioak garatzen hasi ziren, hezkidetza izanda ardatz. Zenbat lan! Eta ze gutxi heldu den ikastetxeetara.\nNi orain konturatu naiz noizean behin entzun izan dudala hainbat kontakizun esperientzia hauei buruz, baina beti ekimen isolatu modura, pertsona baten erronka balitz bezala, ez ikastetxerena edo jendarterena, ez kolektibo guztiarena baizik eta bat edo bi emakumerena.\nSi estas normas te la resbalan, BUSTI ZAITEZ!\n1.- Aste honetako jarduera zehatzean zentratuz, Legedia aldatzeak duen garrantzia oso garbi ikusten dela “Hezkuntza sisteman Hezkidetza eta genero-indarkeriaren prebentzioa lantzeko Gida Plana” argitaratu zenetik dagoen mugimendua ikusita. Ez da nahikoa, baina emakumeok liderra eramandako aldarrikapenak babes instituzionala izateak asko lagundu dezake indarrak batzen eta hezkidetzaren begirada zabaltzen ikastetxe guztietan.\nBoterea duten eragileen aldetik zenbat oztopo eta zenbat maltzurkeria egon diren hezkidetzari mugak jartzeko kontutan hartuta. Maria Jose Urruzolaren “Guía de Chicas” liburuaren kontra, adibidez\n2.- Legediarekin lotutako eta berdintasun errealaren bidean ditugun erronka nagusiei buruz, bat nator irakurgaian aipatzen den ideiarekin, hau da, “irakasten denaren hezkidetzarako izaera bermatzea” izan beharko lukeela gure ardura nagusia: estereotipo sexistak baztertu curriculumetik, historian eta zientzian emakumeek izan duten garrantzia azpimarratu, gaitasun afektiboak garatu, hizkuntza zaindu (ez bakarrik hiztegi sexista ekidin egiteko baizik eta komunikazio era guztietan sexismoa eta estereotipoak baztertzeko: irudiak, adibideak, esamoldeak, ea.), eta ikasketa eta lanbide aukera guztiak gauzatzeko aurreiritzi gabeko orientazioa txertatu.\nIldo honetatik, bideo bat uzten dizuet, “reflexiones para profesionales de la enseñanza”, interesantea iruditu zaidalako.\n3.- Zer lortu dela gure inguruan hezkidetzaren harira sortutako legediari esker? Zorionez, gauza bat baino gehiago baina zerbait azpimarratzekotan, genero indarkeriaren aurka emandako urratsak uste dut direla garrantzitsuenak. Ez dira hainbeste urte “normaltzat” jotzen zirela epaitegietan emakumeak beraien bikotekideengandik jasotako jipoiak, zigorrik gabeko jokabideak bihurtuz. Gaur egun legediaren aldaketarekin batera jendartean zabaldu den kontzientziazioak egoera honi buelta ematea lortu dute. Orain falta da beste pauso bat, garrantzitsuagoa: jipoitutako, bortxatutako, mehatxatutako emakumerik ez egotea.\n4.- Araututako xedeen artean, “Ikasleen eskubide eta betebeharren dekretua” (201/2008, abenduak 2) hautatu dut, Bigarren Hezkuntzako ikastetxeetan batez ere, baina baita Lehen hezkuntzako azken hiru edo lau mailatan, ikastetxeko bizikidetzari kalte larria egiten dioten jokabide bezala, diskriminazioa dakartenak aipatzen dituelako modu testualean, orientazio sexualarekin erlazionatutako irainak barne, alde batetik, eta “… pertsona horren sexua dela eta, hitzez, hitzik gabe edo fisikoki edozein jokabide izatea, eta horren helburua pertsona horren duintasunari erasotzea edo kikilduta, etsai, makurrarazita, irainduta edo laidoztatua sentiarazteko giroa sortzea”, bestetik. Giroarekiko aipamena iruditzen zait aurrerapauso bat, giroan ezkutatzen direlako ondoren arazo larriak eta indarkeria agresiboagoa bihurtzen diren jokabideak.\nOndoren datorren“Aitatxo maittia” bideoak erakusten duen bezala?\nETIKETAK #Maite, LEGEDIA


Uncategorized | Casa Aramendia\nGordailua | Uncategorized\nErrenteriko Biteri kaleko obradorea txikia geratu zaigu. Urte politak izan dira bertako dendaren atzekaldean igaro ditugunak, baina Donostiako eta Errenteriko pastel denda guztiak kalitate onenaz honitu ahal izateko, poligono 27ko lantegi handiago batetara joan behar izan dugu. Aldaketa honek eragin positiboa izango du gure produktuetan, betiko moduan lan egiten jarraituko dugu, productuak eskuz eginez, kalitate […]\nNork: aramendia noiz 30 urria, 2014 in Uncategorized\nAramendian duela aste pare bat hasi ginen artisau eran egindako gozo hauek saltzen. Sarrera honetan, gure dendetan daztatu ditzakezuen Domu Santuko gozo hauen jatorria azalduko dizuegu laburki. Haize kauserak, irin, gantz eta arraultzez osatutako bolatxo frijitu batzuk dira eta garai batean hutsak jaten baziren ere, gaur egun kremaz, txokolatez edo chantilliz beteak aurki ditzakegu. Gozo […]\nNork: aramendia noiz 22 iraila, 2014 in Uncategorized\nPlazer handia da guretzat zinemaldiarekin artista bat konpartitzea. Azken hilabetean zehar eta iraila bukaerararte, gure dendetan Jon Jauregiren obra izan duzue eta izango duzue ikusgai. Momentu honetan, Jon Jauregi, moda modan dagoen artista da eta horren adibide garbia Impact Hub Donostiak, Zinemaldiarekin batera antolatu duten erakusketa duzue. “Zinemako aurpegiak” erakusketan, 12 pertsonai ezagunen erretratuak ikusi […]


Sare Urdina – Segurtasun Pribatua Polizia Nazionalaren\nSartu (alor pribatua)\nSare Urdina Programa\nEnpresa, Sail, Detektibe pribatu, Elkarte Profesional eta Sindikatuei zuzendutakoa.\nSegurtasun Zaintzailei bideratutako komunikazio programa, Gizatalde honekiko harreman gune bat luzatzeko xedeaz.\nZure sarreraren datuak sartu\nLankidetzaren Plan Integrala\nSegurtasun Pribatuaren Sectorearekiko lankidetzarako Polizia Nazionalaren Plan Integrala, zeren helburu honi "Sare Urdina Egitasmoa" zuzendua dagoen, Polizia Nazionalaren eta Segurtasun Pribatuaren arteko lankidetzearen harremanean aldaketa-prozesuari ekiteko premian datza, gaurko exijentzia legalaz haratago osagarritasun eta erantzunkidetasunezko elkarlan-molde bat erdietzeko helburuarekin, Segurtasun Publikoaren aldetik orain arteko Segurtasun Pribatuaren baliabideen ustiapena gaindu izatetik bion bitarteko guztiak amankumean jartzeko eszenatoki batetara aillegatzera non Segurtasun Pribatu eta Polizia Nazionalaren arteko egiazko "segurtasun-aliantza" ezartzen den.\nSegurtasun Pribatuaren serbitzuen kontrola Polizia Nazionalari dagokio\nJarpide elektronikan, joan zaitez izapide arloraIreki leiho berria. Kanpoko lotura.\nJoan Segurtasun Pribatuko Unitate Zentrala\nSegurtasun Pribatuaren eremuarekiko bere lankidetza-harremanean Polizia Nazionalak bere gain hartzen ditu honako engaiamenduak:\nElkarrekikotasun eta bi noranzkoko laguntasuna\nPolizia Nazionalaren aldetik eta lankidetzan eskuratutako harreman-mailaren arabera, momentu bakoitzean Segurtasun Pribatuaren serbitzuei dagozkien zereginak betetzeko beharrezkoak diren informazio eta babesa emango dira.\nInformazioaren integratze eta banaketa\nSegurtasun Pribatuaren datorren informazioa Polizia Nazionalaren inteligentzia-sisteman integratuko da Polizia-Unitate eskudunek ustia dezaten helburuarekin eta beste polizia erakundeekin beraien eskuduntza barruan dagoen informazioa partekatuz.\nPolizia Nazionalaren plangintza operatiboan Segurtasun Pribatuaren sektoreen gaitasun eta serbitzuen esku-hartze eraginkorra kontuan izango da.\nSegurtasun Pribatuak egingo duen lankidetzaren hobekuntzarako edozein proposamen gogoan hartuko du Polizia Nazionalak.\nPolizia Nazionalak bere ekintzetan Segurtasun Pribatuaren ekarpen informatibo edo materialez baliatu dituen guztietan dagokion aitorpen profesionala egingo da.\nGainerako segurtasun erakunde eta indarrekiko languntzeko betekisuna bilatzeari utzi gabe, Polizia Nazionalarekiko lankidetzarako ezarritako lan-programetan esku-hartuko duten Segurtasun Pribatuaren sektoreen kideek bere gain hartuko dituzte honako konpromisoak:\nPolizia Nazionalak lankidetza-ekintzen gauzapenarako ezarritako prozedura eta kanalak erabiltzea.\nBere eskuduntza barruan delitu edo herri segurtasunean eragin dezaketen agiazko ekintzez lortutako informazioa Polizia Nazionalaren esku jartzea.\nUne guztietan laguntza eta lankidetzarako eginbeharra betetzea, hala nahitaez nola errekerimenduz, prebentzio eta ikerketaren arlotan beharrezkoak izango diren informazio eta babesa Polizia Nazionalari emanez.\nPolizia Nazionalaren eskutik jasotako informazioa ondo erabiltzea, herri segurtasunaren hobekuntzarako eta Segurtasun Pribatuen serbitzuen eraginkortasun eta efizientziarako modurik egokienean usatuz.\nPolizia Nazionalaren eskutik eska edo jaso informazioari dagokienez beharrezko diskrezioa mantentzea, Soilik helburu hau lortzeko xedeetarako eskatutako eta emandako informazioa erabiliz.\nKonpromiso amankomuna – Helburuak\nBai Polizia Nazionalak bai lankidetzaren programetan esku-hartuko duen Segurtasun Pribatuaren Sektoreak bere gain hartzen dituzte honako puntuak:\nLankidetzarako borondate eta jarrera eraginkor, ireki eta aldekoak mantentzea, edozein kasutan gerta daitzekeen zailtasun edo eragospen posibleak gainditzen saiatuz.\nElkarri zuzen diezaizkioten eskabideak jaso izana adierazi eta dagokien erantzuna ematea, eskaera hauei buruzko beharrezko diren ekintzak egikarituz.\nSegurtasuna xedea duen informazioa eskuragarria izatea, beste Segurtasun Erakunde edo Segurtasun Pribatuari komunikazioa emateko premia barik.


EHGAM-DOK EUSKARAZ: > Berria: Sexualitatea > ZENTZUMENEN PIZGARRIA\nAteak ireki berri ditu Bitxigorria boutique erotikoak eta, aurreiritziek iradoki dezaketenaren kontra, sex shopa baino gehiago da.\nPassione, gozamena, orlha, vuela, zuloak... Salamanka pasealekuko erakusleihoan hainbat hizkuntzatako hitzak irakur daitezke. Hauek erakarrita Bitxigorria dendaren barrura sartzen denak boutique erotiko batekin egingo du topo. Orain gutxi ireki ditu ateak, baina hau sortzeko asmoak hilabete batzuk baditu.\nHamarkada baino gehiago igaro da Iñaki Olaizolak lehen Pittilingorri sex shopa Oiartzunen ireki zuenetik, eta beranduago Amara Osinaga auzokoa etorri zen. Iazko azaroan, Donostian bizi den Nerea Sancho sexologo altzotarra ezagutu zuen irratsaio batean. Ordutik aurrera, denda honetan gauzatu den Bitxigorria kontzeptua garatzen aritu dira.\nBarrura sartzen denak produktuak bost zentzumenen arabera antolatu dituztela ikusiko du. Sanchok azaltzen duenez, «sexualitatearen kontzeptu zabala transmititzeko da, zentzumen bakoitzak eskain ditzakeen plazerak aldarrikatzeko». Lan honetan, elkarlanean, sukaldariak, idazleak, ginekologoak, bertsolariak, soziologoak... ari dira.\nGazteei, helduei, zaharrei, oso zaharrei, urritasun fisiko nahiz psikologikoa dituztenei... adin eta sexualitate guztiei zuzendua dago Bitxigorria. Bere helburua sexualitatearen normalkuntzan laguntzea da. Horregatik, beste denda erotikoetatik bereizten dituen ezaugarriak ere baditu. Guztien begi bistan dago eta ez du bromazko artikulurik saltzen.\nBerezitasun nabarmenena, produktuei buruzko informazioa emateaz gain, bestelako informazioa ere ematen duela da. Izan ere, «zalantzei erantzuna emateko, kezkak argitzeko, jakin-mina asetzeko... doako psikologia eta sexologia aholkularitza eskaintzen dugu». Sancho arratsaldeetan dendan izaten da eta berarekin aurrez aurre hitz egiteko aukera dago. Horrez gain, telefonoz eta posta elektroniko bidez ere erantzuten ditu galdera zehatzak. Bestalde, bikote terapia ere eskaintzen dute, baina hau ez da doan, eta aldez aurretik hitzordua egin behar da.\n«Hizkuntzek, aniztasun elementu gisa, badute bere garrantzia gure proiektuan. Horregatik, hainbat herrialdetako lagunei sexualitatearekin lotura duten hitzak idaztea eskatu genien eta horien selekzio bat erakusleihoan dago ikusgai: euskara, errusiera, alemana, kuna, italiarra...». Erakusleihoaz gain, barruko aldean ere eleaniztasuna da nagusi. Bezeroei euskaraz, gaztelaniaz, ingelesez edota frantsesez ematen diete zerbitzua.\ngaiak: Donostia, Gipuzkoa, Irutxuloko Hitza, Sexualitatea


Uberan - Euskal Idazleen Elkartea - Irati Goikoetxearekin solasean\nIrati Goikoetxearekin solasean\nIV. Ahozko Narrazio Lehiaketa irabazi berri duOstirala, 2016-04-01\n"Ez da gauza bera ipuin bat idaztea edo kontatzea. Eta ez da gauza bera ipuin bat irakurtzea edo entzutea", Irati Goikoetxearen hitzak dira. Irudimena hatz puntetan izeneko lanarekin, IV Ipuinen Ahozko Narrazio Lehiaketan gailendu da. "Ez dut sekula antzerki, klown edo errezitaldi lanketa seriorik egin", hala aitortu digu Beasaingo idazleak Hitzen Uberan izan dugun solasaldian. "Baina betidanik gustatu izan zait paper gainekoaz harago, hitzarekin eta ahots gorako irakurketarekin jolas egitea".\nAhoz Aho ahozkotasunari buruzko jaialdian nagusitu zara. Zure idatzi propio batekin gailendu al zara?\nBai, nik sortutako ipuina da “Irudimena hatz puntetan”. Munduan zehar ipuin interesgarri eta eder asko existitzen dira, baina, betidanik izan dudanez, sortzaile sena nik sortutako ipuinarekin igo nahi nuen taula gainera.\nEta zer da gutxi asko ipuinak kontatzen duena?\nIpuinak irakurzaletasunari eta irudimenari egiten dio keinu. Izarri, sei urteko neskatoari, izugarri gustatzen zaio irakurtzea eta bere irudimenarekin jolas egitea. Irudimena lagun, irakurtzen dituen liburuetako tximeleta, euri tanta eta gereziak liburutik kanpora ateratzen zaizkio. Tximeleta, euri tanta eta gereziak liburuan non gordetzen ote diren ezagutu asmoz, liburuan barrura sartzea (ez da lanketa erraza) lortzen du gau batean…\n… eta hala bazan eta ez bazan, sar dadila kalabazan eta atera dadila irudimenik ezean, Izarren ezker eskuko laugarren hatzean…\nAhozko Narrazio Lehiaketa den aldetik, interpretaziotik ere asko izango du ezta?\nBai, ez da gauza bera ipuin bat idaztea edo kontatzea; ez da gauza bera ipuin bat irakurtzea edo entzutea. Egia esan, ez dut sekula antzerki, klown edo errezitaldi lanketa seriorik egin, baina, betidanik gustatu izan zait paper gainekoaz harago, hitzarekin eta ahots gorako irakurketarekin jolas egitea. Urteak daramatzat irratian saio bat egiten eta taula gainera ere askotan igo izan naiz Ekaitz anaiarekin eta ikasleekin batera.\nEntzulea gertu egoten da ipuin kontaketa batean, entzuleak gertu sentitu behar du ipuina, sinetsi egin behar du entzuten ari dena, ipuinaren partaide sentitu behar da; nire helburua entzulea ipuina ikustera iristea da. Lor daitekeen alderdirik ederrenetakoa iruditzen zait. Begiradarekin eta begiekin jolastea gustatzen zait, entzuleen begirada eta begiekin topo egitea.\nIrati Goikoetxea irabazlea, Itziar Saenz de Ojer eta Nagore Leon finalistekin batera. Argazkia: ordizia.eus\n"Azpimarratzekoa da Intujai taldeak egin duen lana"\nEpaimahai batek ez, publikoak erabakitzen du nori eman saria. Eta publikoak zure alde egin zuen. Are pozgarriagoa izango da horrelako saria jasotzea.\nTira, ez du erabat publikoak erabakitzen. Publikoaren iritziak pisua du azken epaian, baina, baita euskal ipuin kontalari aditu talde batek ere. Ipuinak publikoarentzat kontatzen dira eta zure ipuina publikoarengana iritsi dela eta gustuko izan duela jakitea oso da pozgarria. Horrez gain, batetik bestera ipuinak kontatuz dabilen artista talde batek zure lana modu positiboan baloratu duela jakitea ere oso ederra da.\nHalere, iruditzen zait oso zaila dela ipuin kontaketa bat bestea baino hobea izan dela epaitzea, aurten taula gainean izan diren sei ipuinak oso ezberdinak dira euren artean, kontatzeko moduak ere ezberdinak dira… Parte hartzen dugun guztioi ahaztu egiten zaigu lehiaketak izan dezakeen lehia kutsua. Azpimarratzekoa da partaideetako bakoitzak egindako lana eta ahalegina. Halere, ezin ukatu, kalabaza etxera eramatea opari bikaina izan da. Azpimarratzekoa da bai lehiaketari eta baita “Ahoz Aho” ziklo osoari ere Intujai taldeak jartzen dion goxotasuna eta egiten duen lana.\n"Badut epe luze-ertaineko proiektu batean murgiltzeko gogoa eta beharra"\nAndraizea (Erein) ipuin bilduma plazaratu zenuen duela bi urte. Antzeko beste argitalpenik buruan?\nBurua beti dago martxan. Denborari hozkaka bizi naiz, eta saiatzen naiz sormen lanari neurri txikian bada ere jarraikortasuna ematen. Beti dago zer sortua norberarentzat, irratiarentzat, herriarentzat, institutuarentzat… Halere, badut epe luze-ertaineko proiektu batean murgiltzeko gogoa eta beharra. Ezer definitzen hasi gabe, nire baitan zerbait ernatzen ari dela esango nuke…\nAhoz Aho zikloa, iruditan\nLehiaketako irakurraldiak sarean daude ikusgai. Bideo honen amaieran topatuko duzue Irati Goikoetxearen saioa.\nAhoz Aho Jaialdia. Narrazio lehiaketa GITB Vimeo kanalean.\nBetidanik gustatu izan zait paper gainekoaz harago, hitzarekin eta ahots gorako irakurketarekin jolas egitea\nBegiradarekin eta begiekin jolastea gustatzen zait, entzuleen begirada eta begiekin topo egitea\nDenborari hozkaka bizi naiz, eta saiatzen naiz sormen lanari jarraikortasuna ematen


XACOBEO URTEAREN amaierarekin bat eginik, 2007ko udan Oriotik Santiagora itsas erromesaldia egin zuen traineruaren Itsasoko erromesak ikus-entzunezkoa aurkeztu zuten abenduaren 23an Orioko Kultur Etxean. Bidaia hasieratik bukaerara arte filmatu zuten, bi kamerarekin; batak, itsasotik jarraitzen zien eta besteak, lehorretik. «Garbi geneukan erromesaldiaren ikus-entzuteko testigantza jaso nahi genuela», azaldu du abenturaren koordinatzaileetako bat izan zen Juan Angel Garmendia Xarpas-ek. Irudiak Andoaingo Zine eta Bideo Eskolako ikasleek jaso zituzten, eta ikus-entzunezkoa sustatzailearen seme Urtzi Garmendiak zuzendu eta muntatu du.\nHasiera batean, arraunlarientzat oroigarria izateko asmoa zuen ikus-entzutekoak, baina gero eta oihartzun gehiago izaten ari da. Dena dela, oraindik ez dute erabaki aurrera begira zein pauso emango duten: «Irudi pila bat dugu, bai argazkitan, bai bideotan, eta, egia esan, ez dakigu zer egingo dugun. Telebista edo ekoizpen etxeren bat interesatuko balitz, bada, hitz egingo genuke», dio Xarpas-ek.\n2007ko uztailaren bukaeran ekin zioten Donejakue Bideari, 13 itsas etapatan banatuta. Guztira 22 arraunlari elkartu ziren abenturari aurrera egiteko; gehienak oriotarrak, nahiz eta tartean bi aiar, zarauztar bat eta villabonatar bat zeuden. Arraunlari bakoitzak bere zentzua eman zion bidaiari. Garmendiarentzat kirol erronka handia izan zen: «Arrisku handia baitzen, koadrila bat zazpi orduz arraunean aritzea egunero-egunero. Are gehiago, Galizia aldeko itsaso zakar haietan. Nik kirol desafio kutsua eman nion, baina beste batzuk erromesaldi erlijioso gisa hartu zuten eta besteek opor moduan». Etapa bakoitzak gutxi gorabehera 35 mila izan zituen –egunaren arabera, luzeagoa edo laburragoa–, eta etapa guztiak elkarren segidan osatu zituzten.Parte-hartzaileen adierazpenak eta sentipenak tartekatzen dituen kronika da Itsasoko erromesak lana. «Zirrarak, barreak, emozioak, poz malkoak... Polita izan da hiru urte geroago bidaia gogoratzea».�


barren.eus - Eskolako Agenda 21eko udalbatzarra egin dute Elgoibarren\nArgitaratua: 2015-05-28 15:20\nEskolako Agenda 21eko udalbatzarra egin dute gaur goizean Elgoibarko Udaletxean. Elgoibarko hiru ikastetxetako (Herri Eskola, Ikastola eta Institutua) 40 ikasle inguru batu dira pleno aretoan. Urtean zehar elikadura jasangarri eta osasuntsuaren gaia lantzeko hainbat ekintza burutu dituzte ikastetxeetan, eta egoeraren diagnostikoa egin ostean, ikasleek Udalbatzarrean aurkeztu dituzte ateratako ondorioak, baita euren eskaera eta proposamenak ere.\nAurtengo ikasturtean, pasa den urtean bezalaxe, elikadura jasangarri eta osasuntsuaren gaia landu dute ikasleek Eskolako Agenda 21 programaren baitan. Egitasmo hau aurrera eramateko, Eusko Jaurlaritzak diruz laguntzen du eta ikastetxeek Elgoibarko Udalaren, Ingurugelaren eta Debegesa Garapen Agentziaren laguntza dute.\nUrtean zehar elikadura jasangarri eta osasuntsuaren gaia lantzeko hainbat ekintza burutu dituzte ikastetxeetan. Besteak beste, kontsumo eta elikadura ohituren inguruko inkestak egin dituzte, ikastetxeko jantokian sortzen diren hondakinak aztertu dituzte, erlearen eta elikaduraren arteko erlazioa landu dute erlezain batekin bilduz, hondakinen inguruko gogoeta egin dute, eta antzerako beste hainbat gauza egin dituzte.\nBehin egoeraren diagnostikoa eginda, ikasleek Udalbatzarrean aurkeztu dituzte gaur ateratako ondorioak, baita euren eskaera eta proposamenak ere, herri jasangarri bat eraikitze aldera. Halaber, aurten ikasleek hainbat konpromiso hartu dituzte euren elikadura ohiturak hobetzeko eta birziklatzea bermatzeko.\nPestizidarik ez erabiltzea herriko berdeguneetan.\nEdukiontziak maizago ustea.\nHerria lorez betetzea eta balkoirik politenei sari bat ematea.\nBirziklatzeko ontzietan garbi jarri zer bota behar den toki bakoitzean.\nLiztor asiatikoen aurrean hartu behar diren neurriak herritarren artean zabaldu.\nUdal ordezkariek, Ane Beitia buru zutela, ikasleen proposamenak adi entzun eta erantzun dituzte eta eskerrak eman dizkie Elgoibarko ikastetxeei Eskolako Agenda 21ean egindako lanarengatik. Udalak bere aldetik, beraien proposamenak aztertzeko konpromisoa hartu du eta ahal bada martxan jartzeko ere. Udalbatzarraren ostean hamaiketakoa eskaini diete ikasleei udaletxeko arkupeetan eta ikastetxeetara itzuli dira gero.


Bi mozio aurkeztuko dira arratsaldeko Osoko Bilkuran. — Oñatiko udala\nBi mozio aurkeztuko dira arratsaldeko Osoko Bilkuran.\nKutxabanken izaera publikoa eta soziala bermatzearen aldekoa batetik eta alkatearen aukeraketa zuzenaren proposamenaren aurkakoa bestetik.\nMozio idatzi hauek, ohitura denez, Osoko Bilkuraren lan zerrendako azken puntuetan jaso dira. Aurretik, beste hiru gai azalduko dira. Hiru gai horiek, tramitezkoak direla esan genezake, printzipioz aparteko eztabaidarik sortuko ez dutenak: udal artxiboan gordetzen diren zenbait dokumenturen espurgoa, bi langileren antinakotasuna errekonozitzeko eskaera eta Olaburuko lokal baten kontratu amaiera dira gaurko lan zerrendan jaso diren hiru gai horiek.\nHorren jarraian, bi mozio idatzi aurkeztu eta onartzea proposatuko da. Alkatearen aukeraketa zuzenerako proposamenaren ingurukoak udalbatza osatzen duten bi alderdien adostasuna du eta ondorioz, aho batez onartuko dela dirudi. Kutxabank-en ingurukoak ordea, eztabaida sortu dezake, EH Bilduk, bakarrik aurkeztu baitu.\nBilduko udal taldearen babesa duen mozio idatziak bertako herritar eta ekonomiaren mesedetan arituko den Kutxabank-en finantza ildo eraberritua aldarrikatzen du. Kutxa eta Kutxabank-en izaera publiko eta soziala bermatzeko beharrekoak diren neurri eta erabakiak hartzeko borondate eta prestutasun irmoa azaltzen du eta Kutxako batzarrari eskatzen zaio Diputazioak proposatu duen eskualdatze prozesua martxan jarri dezala, Kutxa banku-fundazio bihurtu ez dadin eta izaera publiko eta soziala bermatzen jarraitu dezan.\nMozio honek, esan bezala, EH Bilduren hasierako babesa du soilik. Ikusi egin beharko da beraz, jeltzaleek zein iritzi duten.\nOsoko Bilkura, arratsaldeko 7 eta erdietan hasiko da.


Hondakinen kudeaketa "trabatuta" dago Araian - Alea.eus\nBirziklatzearen garrantziaz kontzientziatzeko zailtasunak daudela adierazi dute Udaletik.\nJoan den astean hondakinak birziklatzeari buruzko jardunaldiak izan zituzten. /Alba Muñoz\nEz atzera, ez aurrera. Hondakinak hobeto kudeatu eta birziklatzeko Asparreneko Udaletik egindako ahaleginak ez du herritarren aldetik espero zuten erantzunik izan. "Pausoak ematea zaila izaten ari da. Trabatuta gaude. Kontzientziatuta dagoen jendearengana heldu gara, baina hortik aurrera oso gutxi", adierazi du ingurumen teknikari Alba Muñozek. Hondakinen kudeaketa nola egiten den ezagutu eta norbera, etxetik hasita, kontzientzia hartzeko helburuarekin, hiru eguneko jardunaldiak antolatu zituen Udalak joan den astean. Hiru Mugak Batera plataformako kideak izan ziren hilaren 10ean, kontsumo ohiturek sortzen dituzten hondakin kopuru handien inguruko hizketaldiarekin. "Batez ere, porlan lantegiek eta erraustegiek sortzen dituzten arazoak ezagutu genituen: ingurumenean, osasunean… eta erabiltzeko dauden interesak, hondakinekin negozioa egiten dutenak baitaude", azaldu du Muñozek. Praktika\nHurrengo egunean, hilaren 11n, berrerabilera lantegia izan zuten; arrautz-kutxekin panpinak egin zituzten, eta plastikozko poltsekin kakorratz lanak, besteak beste. Eta, larunbat goizean, materia organikoaren kudeaketan esperientzia handia duen Joseba Sanchezek hitzaldia eskaini zuen. "Beste herrien kudeaketa ezagutu genuen, eta Asparrenean ere posible dela ikusi; gure materia organikoa udalerrian kudeatzea posible dela eta ereduak badaudela eskura". Jarduera hauetan parte-hartze eskasa izan bazen ere, eta pausoak ematea "zaila" dela onartu arren, "aurrera" jarraituko dutela iragarri du Muñozek.


Nafarroako Ikasle Abertzaleak: M29 ikasleon oharra\nErreforma laborala, pentsioena edo hezkuntzakoa. Azken hiru urteetan krisiaren izenean hamaika neurri hartu dituzte gobernu ezberdinek. Gastuak murriztu eta lana sortzeaz hitz egiten dute, baina ez gaituzue engainatuko! Sistemaren biziraupena eta gutxi batzuen interesen alde egin eta gure eskubideak errotik mozten utziko dizuegulakoan bazaudete, jai duzue! Ikasleak ere, martxoaren 29an Grebara goaz!\nIkasleok argi daukagu: Ikastetxeetan naiz lanbide heziketan Marianoren erreforma berria, Unibertsitatean Estrategia 2015 eta zerbitzu publiko guztietan, hezkuntza barne, murrizketak. Etorkizuna? Prekarietatea. Prekarietatea orokortzeko mekanismoak sortzen ari dira hezkuntza mailan. Alde batetik sistemak behar dituen gizon eta emakume alienatuak erreproduzitzeko, eta bestetik, lan merkatu berriak exijitzen duen langile mota ezberdinak sorrarazteko.\nBukatu dira lizentziatutakoek zituzten soldata oneko lanak. Bukatu dira Unibertsitatean ikasteko estatuak ematen zituen bekak. Bukatu dira lanpostu finkoak. Badator mugikortasuna, Europar langilea, prekarietatea, zorpetua, merkatuko esklaboa. Etxean geldituz hau onartuko dugu, edo kalera atera eta gurea dena defendatuko dugu? Gurea da erabakia, gurea da erantzuna!\nIkasle Abertzaleok argi daukagu, Euskal Herriaren jendarte eraldaketan egiten dugun apustua Euskal Eskola Nazionala izanik. Ez dugula onartuko jendartearen gehiengoarekiko egiten ari diren triskantza hau. Ez dugula onartuko Gobernu ezberdinetatik eskaintzen ari zaizkigun etorkizuna.\nGure etorkizuna gurea dela aldarrikatzen dugu, eta hori horrela, guk eraikiko dugula ere bai! Beraz, inposaketa arrotzen gainetik, exijitzen dugu, gure eguneroko lanaren bidez eraikiko dugula Euskal Eskola Nazionala eta horrekin batera baita jendarte berria ere.\nMartxoaren 29an burutuko dugun greba orokorra mugarri bezala ikusten dugu ezinbestean. Aurretik egindako lanaren jarraipena dela argi dago, baina era berean aurrera begira, mozorrotuta bizi izan den kapitalismoaren aurrean hortzak erakusteko egun gixa ulertzen dugu. Haiek aurkezten diguten jendarte kapitalista eta patriarkalaren aurrean gure alternatiba eraikitzera goazela jakin dezaten gure kontra botererako indarra erakustera goaz! Gurea dena berreskuratzera goaz, eta maila horretan, beharrezkoa da Euskal Herriko Ikasleria osoa kalera atera eta beste jendarte eredu baten beharra eta hau eraikitzeko dagoen indarra erakustea! Maila guztietan herri honek bere erara antolatu eta eraikitzeko duen beharra eta gogoa azaleratzeko eguna izango da! Gauzak bere lekuan uzteko eguna izango da!\nHorregatik dei egiten diogu euskal ikasleriari Martxoan zehar eta aurrerantzean egingo diren mobilizazioekin bat egin eta era aktibo batean borrokatzera!!! Soilik ikasle borrokaz lortuko dugulako!\nMartxoaren 29an IKASLEOK IRAULTZA!!\nArgitaratuta Iruñerriko Ikasle Abertzaleak ordua: 9:09


Lehen egunak bost edukiontzien bidezko bilketa sistemarekin - Bergara - Goiena.eus\nLehen egunak bost edukiontzien bidezko bilketa sistemarekin\nMaite Txintxurreta 2016-04-22 10:00\nErrefusaren eta organikoaren edukiontzi berriak Ibargarai kalean; atzekaldean, zintzilikarioak\nUdaletik azaldu dute lehen egunak "normaltasunez" joaten ari direla. Astelehenean zintzilikarioetako kuboak erretiratzen hasiko dira udaleko langileak.\nJarri dituzte errefusaren eta hondakin organikoen edukiontzi berriak, eta horrekin batera, martxan da honezkero hondakinen bilketa sistema berria. Aurrerantzean, errefusa eta organikoa ere edukiontzietan bota behar da, zintzilikarioak erabili ordez.\nAstelehenean jarri zituzten edukiontzi gehienak kaleetan, eta martitzen goizerako guztiak zeuden instalatuta. Lander Arregik, Udaleko zinegotzi eta Debagoieneko mankomunitateko ingurumen arduradunak dio lehen egun hauek "arazo handirik gabe" eta "normaltasunez" joan direla.\nAstelehenean zintzilikarioetan dauden kuboak jasotzen eta Udal biltegira eroaten hasiko dira, eta horren ostean zintzilikarioak desmuntatuko dituzte.\nEdukiontzi berriak irekitzeko txartelen banaketa auzoz auzo egin dute aste santu aurretik hasita, eta saio horietan giltzen %70a baino gehiago banatu zutela azaldu dute hondakinen bulegotik. Txartela jasotzeke zeukaten herritar asko asteon izan dira udaletxean dagoen hondakinen bulegoan; ondorioz, ilara batzuk sortu dira, goizetan batez ere.\nHorretaz gain, bulegoan aipatu dute jendea eurei dagokien edukiontzien gunea aldatzeko eskaerak egitera ere joan dela.\nBestalde, kasu batzuetan herritarrek arazoren bat izan dute edukiontzia irekitzeko. Horren aurrean, Arregik azaldu du sei edukiontzi identifikatu dituztela, eta zabalik utzi dituztela arazoa konpondu arte jendeak erabili ahal izateko. Arazoa izan da edukiontzien pilak agortuta zeudela: "Duela bi hilabete muntatu genituen, eta sistema berriaren ezarpena pixka bat atzeratu denez, pila agortu zaie". Nabarmendu du "konponbide azkarra" duen arazoa dela pilena. Hala ere, gomendatu du arazorik izanez gero, hondakinen bulegora jotzea.\nBestalde, bulegotik azaldu dute asteon kexaren bat edo beste izan dutela edukiontzien atearen altuerarekin lotuta, "ume eta nagusiendako altuegiak" direla esanez. Horren harira, Arregik azpimarratu du etorkizunean edukiontzi baxuagoak erabiltzeko probak egiten dihardutela. Bestetik, esan du hainbat gunetan aparkalekuaren tokian jarri dituztela edukiontziak, "espaloiaren altuera aprobetxatuz irisgarriago egiteko". Horrek, era berean, kexak ekarri ditu aparkalekuak gutxitu direlako. Zinegotziak azaldu du zintzilikarioak kentzean aparkalekuak berreskuratuko dituztela, eta kopurua "orain artekoaren antzekoa" izango dela.\nLander Arregik gogorarazi du edukiontzi marroian hondakin organikoak soilik bota behar direla, plastikozko poltsa barik. Poltsa erabiltzekotan, atez-ateko sistemarekin erabiltzen zen poltsa organiko birziklagarri bera erabili behar da. Etxean organikoa plastikozko poltsan batu ezkero, hura hustu eta dagokion edukiontzira bota behar da.


Escrito el 19 de Diciembre de 2018 en vasco con un tamaño de 12,24 KB\n1939ko Urriaren 25eko legea\n- Aztergai dugun testua, FORUEN ERREFORMARAKO LEGEA izenekoa, testu juridiko-politikoa da: Euskal Herriko sistema politikoari eragiten dion lege-dekretu bat da, hain zuzen.\n- Lehen mailako informazio-iturria da.\n- Edukinaren aldetik testu politikoa da.\nEgilea kolektiboa da. Gorteek hartu zuten erabakia eta Maria Cristina erreginordeak sinatu.\nIzaera publikoa duen testu horrek Euskal Herrian izan zuen eragina,Espainiako agintariei eta Gorteei zuzentzen zaie, Foruetan egin beharreko berrikuntzak erabaki behar zituztelako.\nKokapena - tokia: Dokumentua Madrilgo Gorteetan sortu zen.\nKokapena - garaia: Mª Cristinaren erregeordetzaren azken garaian, Lehenengo Gerra Karlistaren bukaeran.\nHelburua: Legean foruak berritzeko prozedura adierazten da.\nHasteko testuan aipatzen diren zenbait hitz definituko dugu, hobeto ulertzeko:\nIsabel II.A: Fernando VII.Aren eta Maria Cristina Borboikoren alaba nagusia izan zen. Isabel erregina izan zedin, Fernando VII.Ak Lege Salikoa bertan behera utzi zuen.\nMaria Cristina Borboikoa: Isabel II.Aren ama. Espainiako erregina eta Fernando VII.Aren heriotzaz geroztik Espainiako Erreginordea, Isabel II.A adinez txikia zen bitartean (testuan erregina gobernatzaile deiten zaio).\nEspainiako monarkiaren konstituzioa: 1837ko Konstituzio liberala. 1812ko Konstituzioaren moldaketa kontserbadorea izan zen, liberal aurrerakoien eta moderatuen arteko akordioaren eraginez sortua.\nEuskal probintzietako foruak: tradizio eta usadioetan oinarritutako arau idatziak ziren. Euskal foruek ezaugarri amankomunak zituzten: zerga salbuespena, barne aduanak, foru-baimena, foru erakundeak, erregearen zerbitzu militarraren salbuespena...\nOrain testuaren esanahia argitzeko prest gaude:\nTestua nahiko laburra dela esan daiteke, sarrera bat eta bi artikulu besterik ez baitira agertzen. Sarreran, Ma Cristinak bere alabaren izenean, Legea berretsi duela jakinarazten du.\nLehenengo artikuluan, gobernu moderatuak foruak mantenduko dituela adierazten da, baina garbi uzten da 1837ko konstituzioak lehentasuna izango duela eta, ezadostasunak dauden guztietan, konstituzioa nagusituko dela.\nBigarren artikuluan, aditzera ematen da foruak ahalik eta azkarren aldatu egin behar direla. Euskal probintzietako eta Nafarroako iritziak entzun eta kontutan izango dituzten arren, erabakia Espainiako gobernuaren esku geratuko da eta Gorteen aprobazioa lortzen saiatuko da. Foruak mantendu- mantenduko direla baina Nazioaren eta Konstituzioaren interesetara egokituko direla.\nOrokorrean, Aro Modernoan monarkia eta foruen arteko harremanak onak izan ziren. Baina foru-erregimenaren kontrako erasoak eman zirenean, euskal gizarteak foru-baimena aldarrikatu zuen eta altxamenduak eta matxinadak ere izan ziren.\nLiberalismoarekin, hala ere, foruen aurkako eraso zuzenak hasi ziren. Argi dago 1812ko Konstituzioak, legearen aurreko berdintasunaren printzipioa ezartzean, foruen sistemaren aurkakoa zela. Dena dela, gerrak eta Fernando VII.Ak ez zioten Cádizeko Konstituzioari behar beste denbora eman berrikuntzak ezartzeko. Izan ere, Fernando VII.Aren estatu kolpearen ostean Foru-erregimena indarrean jarri zen, berriz ere. Geroztik foruen defentsa eta absolutismoa lotuta geratu ziren.\nTestu iruzkina 1839ko urriaren 25eko legea 1939ko urriaren 25eko legea 1839ko urriaren legea Testu iruzkina 1839ko legea Urriaren 25eko legea iruzkina 1839ko urriaren legea iruzkina 1839ko urriaren 25eko legea testu iruzkina 5.Testua 1839ko urriaren 25eko legea


Bizkaia Zubia 125. urteurrena: Iraganeko industriari buruzko murala, ikusgai\nIraganeko industriari buruzko murala Bizkaia Zubian ikusgai, 125. urteurrenean\nMurala itsasadarreko bi ertzetan dauden terrazetatik ikus daiteke, baita goiko pasabidetik, 45 metroko altueratik, ere.\nArtelanaren egilea, Pablo Zabala. Argazkia: UPV/EHU\nBizkaia Zubiak 125 urte ospatuko ditu kultura eta kirol ekitaldi egitarau batekin\nBizkaia Zubia (Portugalete-Getxo) 125. urteurrenean, iraganeko meategien eta industriaren itxurako pintura-konposizio bat jarri dute bertan ikusgai. Artelana Pablo Zabala EHUko ikasleak egin du, eta lau piezak osatzen dute, itsasadarraren alde bakoitzean bi.\nPablo Zabala UPV/EHUko Arte Ederren Fakultateko Pintura masterreko ikasleak azaldu duenez, lau pieza dituen mural bat egin du, zubiaren ontzitxorako sarbideen estaldurak apaintzeko.\n"Espazioak berak ezarri ditu lanaren arauak, horrela gris industriala eta itsasargien gorria eta berdea elkartzen dira. Muralak itsasontzi biren sarrera eta irteera irudikatzen ditu; ontziek kea botatzen dute igarotzean, itsasargiek berdez tindatutakoa ezkerraldean, eta gorriz eskuinaldean", artistaren esanetan.\n"Pintura-lanean ipar-mendebaldeko haizea irudikatzen da, ohikoa Kantauri itsasoan, eta elementu oso garrantzitsua da, zeren eta bere agindupean mugitzen da kea", gaineratu du.\nLana egiteko, UPV/EHUko ikasleak espazioak berak dituen oztopoak gainditu behar izan ditu, murala zubiaren ontzitxoaren sarbidearen kanpoko estalkietan pintatu baitu. Bizkaia Zubiak itsasadarreko bi ertzetan dituen terrazetatik eta itsasgoraren mailaren gainetik 45 metroko altueran dagoen pasabidetik ikus daiteke artelana.


Azken eguneratzea: 2018/09/11\nHemen zaude: Hasiera > Emakumeak eta Berdintasuna >\tMariasun Landa Sariak >\nAurtengo edizioan, herrian Gerra Zibila eta oroimen historikoa berreskuratzeko martxan jarri den ikerketarekin bat eginez, 1936-1945 garaia bizi izan zuten emakumeen bizi esperientzietara mugatuko da.\nEmakumezkoei begirada, lanik onena: 450 € (gainerako lan guztien artean lanik onena saritzen da).\nBi idazlan irabazleak gainera, Oarso aldizkarian argitaratzen dira eta inguruko hedabide orokorretan argitaratu ditzaten ahalegina egiten du Udalak. Bi idazlan irabazleen artean gutxienez bat euskaraz aurkeztutako lana izaten da.\n2011. Emakumezkoei begirada onenari Saria\n2012. Emakumezkoen begirada onenari Saria\n2012. Emakumezkoei begirada onenari Saria\n2013. Emakumezkoei Begirada onenari Saria\n2013. Emakumezkoen begirada onenari Saria\n2014. Emakumezkoen begirada onenari Saria\n2016. Emakumezkoei begirada onenari Saria\n2016. Emakumezkoen begirada onenari Saria


Oroimen matxinatua - - Goiena.eus\nMartin Jauregialtzo 2014-09-08 10:42\nUdan Estatu Batuetako jatorrizko zenbait herri ezagutzeko aukera izan dut; besteak beste, Hopi herrialdea eta Navajo Nazioa.\nMonument Valley zapaldu nuenean, bertako harri birrinduek nire haurtzarora eraman ninduten eta John Ford-en Diligentzia edota Fort Apache pelikulen aktorea nintzela sentitu nuen, izugarria!\nZoritxarrez, giza pasaiak ez du edertasun hori erakusten. Izan ere, Estatu Batuetan, jatorrizko herriek bizi duten egoera tamalgarria da: alkoholismoa, langabezia, emakumeekiko tratu txarrak, gaixotasun kronikoak; hau guztia, akulturazio prozesu basati eta suntsitzaile baten ondorioz. Euskaldunok betidanik indiarrekiko elkartasun sentimendua izan dugu, agian, guri sarritan gertatu zaigun moduan, galtzaile suertatu direlako edo naturarekin bat egin dutelako.\nMonument Valleyn kokatzen den navajoen museora zuzendu nintzenean, harriduraz ohartu nintzen herri honek pairatu duen zapalkuntzari buruz ez zegoela ia informaziorik. Folklorea eta "indiar onaren" irudiaren aldarrikapena besterik ez nuen aurkitu (II. Mundu Gerran navajoen hizkuntza erabili zela japoniarren aurka, edota navajo bat Estatu Batuetako Kongresura heldu zela). Aldiz, ez nuen inon irakurri Estatu Batuek ez dutela sinatu ONUk jatorrizko herrialdeen inguruan aurkeztutako lege proposamena edo Mayflower itsasontzia lurralde hauetara heldu zenetik zuriek eragindako sarraskien inguruko berririk.\nUne hartan, oroimen historikoaren garrantziaz jabetu nintzen berriro, gatazka baten inguruan egia osoa ezagutzeko eskubideaz. Kanpora irten eta basamortuan, eguzkipean, nire oroimena matxinatu zen, zaldi gainera jauzi eta Hopi, Siux, Komantxe, Mescalero, Cheyenneen… atzetik, trostan zihoan bitartean, Navajo herria inoiz baino gertuago sentitu nuen.


Zenbat kostatzen da gas naturalari alta ematea? | Consumer\nZenbat kostatzen da gas naturalari alta ematea?\nBizilekua duen autonomia-erkidegoaren arabera,% 28 gehiago ordaindu daiteke etxean gas naturala izateagatik\nBeste etxe batera aldatu eta gas naturala erabiltzen hasteko butano-botila atzean uztea erabaki baduzu, jakin ezazu azken zerbitzu horri alta emateak hainbat gastu dakartzala. Baina zenbat diru? Artikulu honek berrikusi egiten du bere gain hartuko dituen ordainketak detektatzeko prozesua. Izan ere, kostu finkoez gain, badira ia% 30 aldatzen diren beste batzuk, non bizi diren kontuan hartuta.\nGasa kontratatu aurretik, zaindu tarifa!\nButano-bonbonaren azken prezio-igoerekin, kontsumitzaile bat baino gehiago gas naturalera jauzi egitea pentsatu da. Baina, hori egin aurretik, garrantzitsua da merkatuan dauden gas-tarifak begiratzea. Horiek kontsumoaren arabera aldatzen direnez, datu hori kontuan hartu beharko da.\nKonplexua bada ere, bi faktoretan jar daiteke arreta:\nUr beroa bakarrik behar bada eta sukaldeari zerbitzua eman behar bazaio, nahikoa izango da 5.000 Kwh-tik beherako kontsumo-tarifa izatea. Hau da, 3.1 izenez ezagutzen direnak.\nOsasun-uraz eta sukaldeaz gain, berokuntza zentrala jarri nahi bada, 3.2 tarifetara joko da.\nHori dela eta, enpresak merkatuan zer ari diren eskaintzen eta prezioak alderatzen has daitezke.\nZenbat kostatzen da gas naturalaren hartunea?\nElektrizitatearekin gertatzen den bezala, etxean gas naturala jartzeak ezinbesteko gastu batzuk dakartza, hala nola hartune-eskubideak. Izen horrekin, banatzaileari hornidura-puntu berria martxan jar dezan ordaintzen zaiona ezagutzen da. Kwh bolumena handitu nahi izanez gero ere ordaindu behar da kostu hori.\nZenbatekoa finkoa da, eta hautatutako sarbide-tarifaren araberakoa da, behar den Kw-bolumenaren araberakoa. Hau da, sukaldean ur beroa eta gasa bakarrik nahi bada (3.1 tarifa), 128,67 euro ordainduko dira.\nHorrez gain, berokuntza zentrala ere badago, baina kontsumoa ez da 15.000 Kwh-tik gorakoa izango; beraz, 1228,67 euro kobratuko dira hartune-eskubideengatik. Garrantzitsua da ñabardura hori egitea, 3.2 tarifa 5.000 Kwh eta 50.000 Kwh artekoa baita. Hau da, kontratatutako 15.000 Kwh gainditzen badira, 295,75 euro kobratuko dira.\nIrudia: Stockeko stock-irudia\nGaliziarrak, gas naturalari alta emateko gehien ordaintzen dutenak\nKendu ezin daitekeen beste gastua alta-eskubideei buruzkoa da. Kontzeptu horretan sartzen dira instalazioen krokatze- eta egiaztatze-zerbitzuak. Azken batean, hornidura berria aktibatu nahi bada, eta lehendik dagoen bat handitu nahi bada, ordaindu egiten da.\nBaina prezioa ez da berdina guztientzat. Hasteko, kostua aldatu egin daiteke kontratatutako tarifaren arabera (3.1 edo 3.2). Gainera, zenbatekoak gehien oszilatzen dituen faktorea zerbitzua eskatzen den autonomia-erkidegoa da. Kataluniak tasarik baxuena duen bitartean (76,85 euro), Galiziak prezio garestienak ditu (106,89 euro).\nGas naturalagatik kobratu dezaketen beste gastu batzuk\nZerbitzuan lehen aldiz alta ematen den edo denbora baten ondoren berrezartzen den kontuan hartuta, baliteke beste kontzeptu batzuk kobratzea:\nZiurtagiria duen zerbitzua berriro irekitzea: instalazioan aldaketaren bat egin ondoren (metro karratu bat baino gehiago) egin behar da. Autonomia-erkidegoaren arabera aldatzen da, Andaluzia da merkeena (32,15 euro) eta Nafarroa garestiena (93,01 euro).\nZiurtagiririk gabeko zerbitzua berriro irekitzea: instalazioko tresnaren bat ezaugarri desberdinekin aldatu ondoren egiten da. Aurrekoa bezala, kostua desberdina da autonomia-erkidegoaren arabera. Kasu honetan, gutxieneko prezioa 78,78 eurokoa da (Andaluzia) eta handiena 157,62 eurokoa (Aragoi).\nZerbitzua berriro hartzea zor bat ordaindu ondoren: 64,30 euro (Andaluzia) eta 186,03 euro (Nafarroa) artean ordaintzen da.\nKontagailua aldatu edo haren egoera egiaztatu, baita irakurketa ere: 55,78 euro autonomia erkidego guztietan.\nAzken batean, gas naturalaren hornidura aldatzea bada asmoa, garrantzitsua da begien bistatik ez galtzea lehen ordainagiria handia izango dela. Izan ere, kudeaketa horiek guztiak banatzaileak egiten baditu ere, ez da ezer ordaindu beharko, merkaturatzaileak fakturatuko baitu lehen hilabetean.\nberokuntza energia aurreztea fakturak gas natural-eu


Hemen da berriz ere Hasi Gazte Gizarte Ekonomia Gazte Saria! Aurkez ezazu zure proiektua — LABORAL Kutxa\n10 iraila, 2019 | argitaratuta LABORAL Kutxa\nEkimenaren helburua da ekonomia sozialaren errealitatea hurbiltzea gizarte osoari, eta, batez ere, etorkizuneko ekintzaile gazteen artean sustatzea. Era horretan, 3.000 euroko (eskudirutan) bi sari sortu dira proiektuaren irabazlearentzat.\nHASI GAZTE Ekonomia Sozialeko Gazte Ekimen Onena. Proiektu bat garatzen ari diren 31 urtetik beherako pertsonentzat; proiektuak Ekonomia Sozialeko balioetara egokitu behar du.\nOinarriak begiratu eta parte hartu.\nHASI GAZTE Ekonomia Sozialeko Gazte Enpresa Finkatu Onena. Jada eratuta dauden eta honako irizpideak betetzen dituzten enpresentzat:\nSariak kezka ekintzaileak dituzten gazteentzat dira. Horrelako aukera ez da egunero izaten!\nAurkez ezazu zure proiektua.


Lankide:Josu - Wikipedia, entziklopedia askea.\nLankide honek Mikrobiologiaren ezaguerak ditu.\nWikilari hau ekologista da .\nWikilari honek bere elkartasuna luzatzen dio Tibet-eko herriari\nLankide honek 15 urte, 10 hilabete eta 1 egun daramatza Wikipedian.\nJosu naiz, Gipuzkoan aspalditik bizi den eta Katalunian jaiotako euskalduna, sustrai nafarrak dituena eta Biologia Zientzietan lizentziaduna. Euskarazko Wikipedian egin nituen lehenengo ekarpenak musika arloarekin lotuta zeuden (Pink Floyd-en jarraitzaile sutsua nauzue), baina gaur egun Biologia eta bereziki Mikrobiologia, Immunologia, Fisiologia, Genetika eta Biokimikarekin zer ikusi behar duten gaiez idazten dut. Ehunka artikulu idatzi ditut gai hauetaz.\nZientziaren mugan dauden fenomenoek ere nire interesa pizten dute.\nGarrantzitsua iruditzen zait gure hizkuntza lantzea Wikipedia honetan, tresna hau aprobetxatu behar da teknologia berrietan euskara ere ager dadin. Guztion ekarpenak beharrezkoak dira helburu horretarako. Ni, ene arloan, prest nago laguntzeko.\nHona hemen nire herriko aldizkarian 2015ean egin zidaten elkarrizketa: http://uztarria.eus/aktualitatea/1421405755\nNik egindako artikuluak[aldatu | aldatu iturburu kodea]\n2019ko abuztuaren 31an, B linfozito artikuluarekin, Biologiarekin -batez ere- lotura duten 800 artikulu sortu ditut. 1.000-ko erronka gertuago dago!\n2017ko urtarrilaren 18an, Lactobacillus acidophilus artikuluarekin, Biologiarekin -batez ere- lotura duten 700 artikulu sortu ditut. Hurrengo erronka: 800 egitea!\n2015eko urriaren 26an, Txerto moteldu artikuluarekin, Biologiarekin -batez ere- lotura duten 600 artikulu sortu ditut dagoeneko. 700-en bila nabil!\n2014ko uztailaren 24an, Heste-flora artikuluarekin, Biologiarekin -batez ere- zerikusia duten 500 artikulu sortu ditut jada. Gutxiago falta da 600era iristeko!\n2012ko abuztuaren 29an, Oroimen immunologiko artikuluarekin, Biologiarekin -batez ere- zerikusia duten 400 artikulu sortu ditut jada . 500-en bila orain!\n[Nik sortutako artikulu guztiak]\nNire nabarmendutako artikuluak[aldatu | aldatu iturburu kodea]\nTibet-en aldeko lankideak\nKatalana maila aurreratuan\nOrriaren azken aldaketa: 3 urria 2020, 12:06.


kritiken hemeroteka » Kanpoko nahiz barneko gure mugetan preso\nKanpoko nahiz barneko gure mugetan preso Mikel Asurmendi / Irunero, 2005-02\nIrunero aldizkarian mugaz idaztea gauza arrunta da. Irunero-ko lerroz lerro atalean mugaz idaztea berriz, plazera. “Mugaldean, burutazio oro dugu kontrabando lana” gaztigatu digu poetak hastapenean. Eta burutazioak poesiaren bidez heldu bazaizkigu, muga fisikoaz haratagoko mugen xerka goazela sentitzen ditugu jada.\nLau ataletan apailatutako liburuaren lehenean oso muga hurbilak zeharkatzera eramaten gaitu poetak. Atal honetako poemak, Bidasoan eta gure iraganaren gaindi bide eginez goaz, eta bidez bide euskaldunon patuaren islak aurkitu ditugu: aduana, kontrabandoaren zeinuak, pertsonaia historikoak, izena dutenak nahiz anonimoak. Hitz bitan: poetaren haurtzaroko istorioak, poema gisara isuriak.\nHurbileko mugak ez dira ordea, gure baitakoa urratzen duten seinale bakarrak. Badira muga lausoagoak, ezezagunagoak, gure geografiaz haratagoak izaten dira komunzki, urratzeko zailagoak. Badira ere, gure “ni”a gainditzen dutenak. “Urratuak” deritzan bigarren atalean, poeta bere baitako mugetan murgildurik doa bidetan barrena. “Mugarri luzeak” izena du poesiaz hornituriko hondarreko atalak. Hirugarrenean poeta borroka latzean murgildurik kausitu dut/gu. Mugarri luzeetan barrena aitzina segitzen du poetak. Eta bere poemak amaitu arren, bere poesia ez dela agortu sentsazioarekin gelditu gara.\nProsan idatzitako “Mugaldekoa” izeneko istorioak ixten du “Mugaldekoak” poesia liburua. Mugaldeko istorioa da. Hagitz Bidasoako eskualdekoa. Braulio du protagonista. Istorioaren ondorio edo irakaspenik atera ote dudan? Horra batto: Mugak aldakorrak direla, pertsonen egitekoak eta sentimenduak aldakorrak diren bezalaxe. Pertsonak, istorioak bezala, benetakoak nahiz gezurrekoak garela. Eta kanpoko nahiz barneko mugetan preso bizi garela.


Potentzia sistema elektriko - Wikipedia, entziklopedia askea.\n1Potentzia elektrikoaren oinarriak\n2Potentzia sistema elektrikoetako atalak\nErakutsi/ezkutatu Potentzia sistema elektrikoetako atalak azpiatal\n3Potentzia sistema elektrikoen kudeaketa\nErakutsi/ezkutatu Potentzia sistema elektrikoen kudeaketa azpiatal\nPotentzia-sistema elektriko (PSE) bat, era koordinatu batean lan egiten duten osagai elektriko ezberdinez osatuta dagoen sare egituratua da. PSE baten adibide bat da, eskualde zabal batera energia elektrikoa eraman dezakeen sare elektrikoa; betiere jarraitutasun-baldintza batzuk izanik, uhin kalitate zehatz batzuk betez eta ahalik eta kostu minimoena izanez.\nPotentzia-sistema elektrikoa hiru etapa desberdinetan banatzen da: energia elektrikoa ekoizten duten zentralak, energia elektrikoaren transmisioa bideratzen duten garraio azpisistema eta etxebizitza edo industria gune ezberdinetara energia elektrikoa eramaten duen banaketa azpisistema. Potentzia sistema txikienak, azken etapa horren ondoren kokatuta daude, eta horien artean, industria, etxebizitza edota erietxeak dira.\nMundu mailan dauden sistema elektrikoen artean, energia elektrikoa garraiatu eta banatu ahal izateko, hiru faseko sistema erabiltzen da, baina badaude sistema hori erabiltzen ez duten sistema espezializatuak; horien artean: hegazkinak, autoak edota transatlantikoak.\nPotentzia elektrikoaren oinarriak[aldatu | aldatu iturburu kodea]\nHiru faseko sistema bateko korronte alternoa\nPotentzia elektrikoa, bi aldagai ezberdinen arteko biderketa da: korrontea eta tentsioa. Aldagai hauek, bi modu ezberdinetan eman daitezke; alde batetik, denboraren menpe (AC) eta, beste alde batetik, denborarekiko konstante (DC).\nAC potentzia erabiltzen duten elementu ohikoenak, industriako makinaria edota etxeetan erabiltzen diren etxetresna elektrikoak dira. DC potentzia erabiltzen duten elementuak, aldiz, ordenagailuak eta elementu digitalak dira (elementu digitalek AC/DC egokigailu bat izaten dute normalean).\nAC potentziari dagokionez, abantaila moduan, potentzia elektrikoa tentsio altuetan garraiatu daiteke galera txikiak izanda eta distantzia luzeak zeharkatuz. Energia elektrikoa ekoizten den tokia eta energia hori erabiliko den kargaren arteko distantzia oso handia bada, askoz ekonomikoagoa da ekoizpen puntuan tentsio maila handitzea (transformadoreen bitartez) eta ondoren karga dagoen puntuan berriz ere jaistea.\nPotentzia sistema elektrikoetako atalak[aldatu | aldatu iturburu kodea]\nMunduko energia elektriko gehiena, irudian ikusten den ikatzezko zentraletatik dator\nElektrizitatea gertakizun natural bat da, baina elektrizitatea energia eran aprobetxatzeko, era artifizialean sortu behar da. Horretarako, parke edo zentral elektrikoak sortzen dira, PSE bateko ekoizpen azpisistema bat osatuz.\nSistema guztiek, energia-iturri bat edo gehiago dituzte. Sistema batek, korronte alternoan lan egiten duenean, erabilitako iturriak energia nuklearra, energia hidroelektrikoa, energia eolikoa eta erregai fosilak (gasa, petrolioa edota ikatza) dira. Korronte zuzenean aldiz, bateriak, erregai gelaxkak eta gelaxka fotovoltaikoak erabiltzen dira.\nNormalean, ekoizpen azpisisteman, korronte alternoan lan egiten da. Korronte alternoa, eremu magnetiko baten barnean dagoen turbosorgailu baten errotorea biraraziz sortzen da eta horretarako aurretik aipatutako energia iturriak erabiltzen dira. Potentzia sistema elektriko batean, sorgailu guztiak maiztasun berean konektatzen dira, eta horretarako, abiadura bereko azpimultiploetan biratzen dira (korronte elektriko bat sortuz).\nKarga baten adibide bat, labe bat\nHorrez gain, sistema elektriko batean, karga kopuru asko konektatuz gero, energia elektrikoaren ekoizpenean eragina izaten du. Karga kopurua handiagotuz gero, sorgailuek pare handiago bat behar izango dute behar duten abiaduran biratzeko eta ondorioz, erregai gehiago beharko luke nahi den energia ekoizteko.\nPotentzia sistema elektriko batean, funtzio bat duen karga bati energia transferitzen zaio. Kargei dagokienez, tentsio konkretu batean lan egiten dute eta horrez gain, korronte alternoa erabiltzen duten gailuen kasuetan, maiztasun eta fase konkretu batzuetan ere lan egin behar dute. Etxeko tresnei dagokienez, normalean 50 edo 60 Hz eta 110-260 V-en artean jarduten dute. Hiru faseko sistema erabiltzen duten kargen kasuan, maiztasuna 50-60 Hz-ekoa izaten jarraitzen du, baina tentsioaren kasuan aldatu egiten da, kargaren arabera.\nBanaketan azpisisteman erebilitako linea elektrikoa\nEroaleak[aldatu | aldatu iturburu kodea]\nLinea elektrikoetako eroaleen bidez, energia elektrikoa sorgailuetatik kargara eramaten da. Eroale hauek, garraio eta banaketa azpisistemaren barruan kokatzen dira. Garraio azpisisteman, normalean, tentsio maila altuan eramaten da sorgailuetan sortutako energia elektrikoa (69 kV baino gehiago), eta banaketa azpisisteman berriz, tentsio maila baxuagoan (69 kV baino gutxiago).\nPotentzia sistema elektriko batean, bi eroale mota ikusi daitezke: alde batetik, aluminioz osatutako eroaleak eta beste alde batetik, kobrez osatutako eroaleak. Normalean, kobrezko eroaleak erabiltzen dira, aluminiozkoak baino erresistibitate txikiagoa dutelako, baina bere kontrara aluminiozko eroaleak kobrezkoak baino merkeagoak dira.\nPotentzia sistema elektrikoen kudeaketa[aldatu | aldatu iturburu kodea]\nPotentzia sistemen kudeaketa, herrialde edota leku bakoitzean dagoen potentzia sistemaren araberakoa da. Potentzia sistema elektriko baten kasuan, kudeaketa talde ezberdinen artean ematen da eta bi kasu hartzen dira kontuan: akatsen kudeaketa eta sistemaren mantenua.\nAkatsen kudeaketa[aldatu | aldatu iturburu kodea]\nAkatsen kudeaketak, sistema elektrikoaren portaera kontrolatzea dakar, sistemaren fidagarritasuna eragiten duten arazoak identifikatu eta zuzentzeko. Bi akats mota gertatu daitezke: alde batetik, akats konkretuak (adibidez, ekaitz baten ondorioz zuhaitz batek garraio azpisistemako linea bat apurtzea) eta beste alde batetik, akats sistemikoak (maiz gertatzen diren akatsak, adibidez, landarediaren edota animalien ondorioz eman daitezkeenak).\nSistemaren mantenua[aldatu | aldatu iturburu kodea]\nAkatsen kudeaketaz gain, potentzia sistemek mantenu bat izan behar dute eta hori kommutadoreen bidez burutzen da. Normalean, ez da ez praktikoa ez ekonomikoa izaten sistemaren zati handi bat itzalita egotea, baina kommutadoreen bitartez, sistemaren zati handi bat isolatu beharrean, zati txikiak isola daitezke. Erabilitako kommutadoreak etengailuak eta isolatzaileak dira.\n↑ (Ingelesez) «All About Circuits - Electrical Engineering & Electronics Community» www.allaboutcircuits.com (Noiz kontsultatua: 2020-11-19).\n↑ (Ingelesez) «How Power Grids Work» HowStuffWorks 2000-04-01 (Noiz kontsultatua: 2020-11-19).\n↑ (Ingelesez) Harmand, Y.. (1999). «FAULT MANAGEMENT IN ELECTRICAL DISTRIBUTION SYSTEMS Final report of the CIRED Working Group WG03 Fault Management FOREWORD» www.semanticscholar.org (Noiz kontsultatua: 2020-11-19).\nBNF: 119634436 (data)


Repsol Archivos - Page 3 of 19 - Petronor\nRepsolek trantsizio energetikoan sakonduko du 2021-2025 bere Plan Estrategiko berriarekin\nRepsolek 2021-2025 bere Plan Estrategikoa aurkeztu du gaur, eta tarte horretan 2050ean zero isuriko konpainia izateko helburuan aurrera egingo du, eraldaketan sakontzen duen egitasmo batekin eta hazkunde anbiziotsua finantzatzea eta akziodunentzat ordainsari erakargarria ahalbidetuko duen kutxa-sorkuntzarekin.\nImaz: “Anbizioa dugu, eta guztiz lerrokatuta gaude hidrogenoaren espainiar estrategiarekin”\n“Guztiz lerrokatuta gaude hidrogenoaren espainiar estrategiarekin. Eta lerrokatze honetan, egun Repsolek Espainiako hidrogeno guztiaren % 72 kontsumitzen du. Estatuko hidrogeno ekoizlerik handiena gara eta Europan dagoen hidrogeno-instalaziorik handiena kudeatzen dugu”. Halaxe adierazi du Josu Jon Imaz Repsoleko kontseilari ordezkariak, Trantsizio Ekologikorako eta Erronka Demografikorako Ministerioak (MITECO) antolatutako “Hidrogeno berriztagarria: aukera bat Espainiarentzat” online jardunaldian.\n“Errekuntzako motorra konponbidearen zati da”, esan du gaur Josu Jon Imaz Repsoleko kontseilari ordezkariak Sestaoko Galindo zerbitzugunean, GNCren etengabeko horniketa egiten duen Bizkaiko lehenengo gas-hornitegiaren inaugurazioan.\nAdostasuna nagusi energia-aukeren osagarritasunaz eta araugintza arloko segurtasunaren premiaz AOPen Ekoerregaiei buruzko I. Jardunaldian\nPetrolio-Produktuen Operadoreen Espainiako Elkarteak (AOP) atzo egindako Ekoerregaiei buruzko I. Jardunaldiaren buruan, adostasuna nagusitu zen energia-aukeren osagarritasunaren inguruan, CO2 isurpenak murrizteko helburuari begira, baita erregulazio arloko segurtasunaren premiaz ere, ekoizpen-sektoreek deskarbonizaziorako behar dituzten inbertsioei heltzeko aukera izan dezaten.\n“Segurtasun energetikorik gabe segurtasun nazionalik ez” dagoela ohartarazi du López Atxurrak\nPetronorreko presidente eta Lehiakortasunerako Euskal Institutuko (Orkestra) presidente orde Emiliano López Atxurrak ‘La transición energética en el sector eléctrico’ liburuaren aurkezpenean hartu du parte gaur, eta bertan esan duenez “ez dago segurtasun nazionalik segurtasun energetikorik gabe eta honek sendotasun teknologiko-industriala dakar atxikita”. Bere ustez, “trantsizio energetikoa berpizkunde teknologiko eta industrialaren parekoa da”, baita “trantsizio urbanoarena” ere, eta “Europak batasun energetikoa behar du maila teknologikoan, industrialean eta segurtasun energetikoarenean beste eremu ekonomiko batzuekin lehiatzeko”.\nLópez Atxurra: “Ez dago trantsiziorik indar tekno-industrialik gabe”\n“Trantsizio energetikoa eraldaketa tekno-industrialeko proiektu baten indar-ideia da, eta Europan energiaren segurtasuna bideragarri egiteko bitartekoa. Gertuko eremuan, oinarri tekno-industrialak dituen energia arloko indarra sendotzeko eta Estatuak Europako energia-subiranotasunaren arloan duen posizioa bermatzeko modua da”, adierazi du gaur Emiliano López Atxurra Petronorreko presidenteak, Deusto Business Schoolek eta Repsol Fundazioak telematikoki antolatu duten ‘Trantsizio energetikoa eta urbanoa. Mugikortasun iraunkorra eta adimenduna’ topaketa-zikloaren itxieran.


Herriaren zutabeak - - Alea.eus\nBeñat Garaio 2019-10-17 09:56\n"Garrantzitsua da eraikin batek oinarriaz gain zutabe indartsuak ere izatea. Eta hausnarketa hau politikara ekarriz: zer ote da garrantzitsuena eskualde batek independentzia lortzeko? Zein da oinarria eta zeintzuk dira zutabeak".\nEgunotan, Katalunian gertatzen denaren berri emango du Beñat Garaiok ALEAn, podcast bidez.\nGaur, Askatasunaren Ibilaldien inguruan. Ostiralean, bost zutabe ezberdin iritsiko dira Bartzelonara, Greba Orokorrarekin bat egiteko. Vic-eko zutabea izan da horietako bat eta bertatik 10.000 pertsona abiatu dira. Bidean, C-17 errepide nagusia itxi dute.\nAldapa gora gogorra #AskatasunarenIbilaldia-n, baina ikusmira polita dagoen ibiltari-kopurua ikusteko. #MarxesXLlibertat #epaiaKat pic.twitter.com/MLcVxXt30T\nEstelada batean sartu eta C17an atera da #AskatasunarenIbilaldia. Izugarrizko trafikoa egoten da errepide honetan normalean, eta gaur ere, baina kotxerik gabe. #MarxesXLlibertat #epaiaKat pic.twitter.com/uJxolvtNRO


Letamendi baserria - Wikipedia, entziklopedia askea.\nOinplanoa 24 m x 17,50 m\nEusko Jaurlaritza 2007ko urtarrilaren 30a\nLetamendi Beasaingo baserria da, XVII. mendekoa, herrigunearen gaineko muino batean kokatua, Beasainmendi auzoko beheko aldean.\n2007ko urtarrilaren 30an, Eusko Jaurlaritzak monumentu izendatu zuen, sailkatutako kultura ondasuna.\nOinplano laukizuzena du, 24 m x 17,50 m-koa. Bi solairu eta ganbara ditu, harlangaitzezko hormak, harlanduzko eskantzuekin, zeinak lehenengo solairuraino iristen baitira. Bi isuriko estalkia du.\nFatxada nagusia ekialdera begira dago, behe-solairuan bi leiho harlanduz inguratuak ditu, eta erantsitako terraza batek estaltzen du erdialdea alde honetan. Lehenengo solairuan eta ganbaran zurezko bilbadurak ikus daitezke, bao harlangaitzez beteak eta leiho irekiak dituztenak. Terrazatik zuzenean pasa daiteke lehenengo solairura eta ganbarara ate handi batean zehar. Hegoaldeko fatxadan gaur eguneko sarrera nagusia dago. Behe-solairuan burudun ate zurezko bat dago, bi orrikoa (horietako bat zatitua), burdineria artistikoaz hornitua. Horretaz gainera, hainbat leiho daude; aurrenekoan eta ganbaran beste bost bao daude, zurezko markoez inguratuak. Alde honetako bilbadura harlangaitzez estalia dago. Iparraldeko fatxada oso motza da, desnibelak estutzen duelako, eta ez dauka baorik. Alde honetan eranskin bat dauka, zeinaren estalkia hemengo horma-atalaren luzakina baita. Mendebaldeko fatxada ekialdekoaren antzekoa da, nahiz eta bao gutxiago eduki, eta bertan zegoen baserriko ezkaratza zaharra.\nArmadura altxatzen da atal bakarreko 28 zutaberen gainean: horietako 18, perimetro-paretetan bermatzen dira, gainerakoak behe-solairuko bertako zapata edo harroinetatik gora. Horien gainean muntaturik, lehen solairuko habeak daude, estalkiko forjaturainoko beso luze batzuk dituztela. Teilatua petral, gapirio eta goihabeen gainean bermatzen da. Habe eta besoetako mihiztadurak enara-buztan tankerakoak dira. Aipagarriak dira, baita ere, eraikinak dituen oholtzazko horma-atal jatorrizkoak.\n↑ Letamendi baserriaren fitxa[Betiko hautsitako esteka], Euskal Autonomia Erkidegoko Kultura Ondarearen Zentroa.\nKultura ondasun izendapena, EHAAn[Betiko hautsitako esteka]\nLetamendi baserrian jaiotako Jose Migel Odriozola Peñagarikanoren solasaldiak, baserriko bizimoduari eta ohiturei buruz. Ahotsak.com webgunea (Euskal Herriko hizkerak eta ahozko ondarea).\nOrriaren azken aldaketa: 12 martxoa 2021, 08:02.


Arsuagaren unibertsoa - Gipuzkoako Hitza\n2017, urriak 06 Albisteak, gipuzkoa, Kultura 173\nNaturaren eta denboraren hauskortasuna, eta bizitzaren zein margotzearen inguruko hausnarketak, ideia horiek bildu nahi izan ditu Mariano Arsuaga margolariak (Irun, 1954) Donostiako Koldo Mitxelena kulturunean. Ganbara aretoan ikus daiteke Lorategiak airean, baina erakusketa bakan bat baino gehiago da. Izan ere, Gasteizen eta Iruñean egongo da ikusgai ondoren. Horietan, baina, lan gehiago ere ikusi ahal izango dira; proiektua osatzeko hamabost karpeta biltzen dituen katalogoa prest izango du ordurako. “Hurrengo bi hirietarako banatu ahal izango dugu katalogo hori”, azaldu du artistak berak. “Nire lan egiteko moduaren isla da katalogoa. Egunerokoek osatzen dute lanaren zati handi bat; egunerokoetan ikus daiteke nire sormen lana nolakoa den; eta erakusketa honen muina hori ere badenez, katalogoan hori ere islatu nahi nuen”.\nKoloretsuak dira Arsuagaren lanak, geometrikoak ere bai batzuetan. Lorategiak airean erakusketan 2010etik 2015era arteko hogei bat lan ikus daitezke, baita azken urtean egindako lan batzuk ere. Denboraren iragankortasunaren ideia nabari da lan guztietan, baina, horren inguruko hausnarketa hutsa egiteaz harago, ikuslea xaxatu nahi izan du margolariak, pentsatzeko gonbita egiteko eta sentsazioak areagotzeko.\nMargotu aurretik idazten eta marrazten dituen egunerokoak ditu abiapuntu, eta erakusketan hartzen duten tokiarengatik ere antzeman daiteke eguneroko horien garrantzia. Sartu eta berehala ikus daiteke margolan bat osatu aurretik egin beharreko lan guztia; txukun sailkatuta, karpetetan banatuta eta irakurtzen dituen liburuen aipuez beteta. “Nik beste autore eta idazle batzuen aipuekin osatzen ditut egunerokoak. Horregatik diot beti giza kate baten katebegi bat besterik ez naizela, bai bizitzan eta baita margolanetan ere”. Hain zuzen ere, margotze prozesu horretako zati hori ere erakutsi nahi zuen egileak. “Eguneroko batzuk daude erakusketan, eta baita margotze prozesuan erabiltzen ditudan koaderno batzuk ere. Kolore probak dira marrazki batzuk; bukatuta dauden margolan batzuk ere badaude; bozetoak ere bai… Prozesu guztia ikus daiteke lehen beiratean”. Lau beirate ditu erakusketak. “Koadroak daude batetik, eta beirateak bestetik. Egunerokoak lehenengoan daude, eta denboraren inguruko hausnarketa pausatuago bat egiteko baliatu dut bestea”.\nMargolariaren ustez, zoriak berebiziko garrantzia du bere bizitzan, eta erakusketan horrek ere badu indarra. “Aurretik eginda neukan serie bat da Lorategiak airean. Izenburu bat behar zuen erakusketak, eta lanei zentzu bateratu bat emateko bilketa lanean hasi nintzenean konturatu nintzen Lorategiak airean izenarekin bat egiten zutela guztiek. Erakusketa bat bezala, barruti hesitu bat da lorategi bat ere, eta mundu oso bat erakuts daiteke bertan. Nire bizitzaren eta margolanen zati handi bat dago lorategi honetan, eta, gainera, lorategiek ere badute efimeroaren eta hauskortasunaren ideia hori. Haziz doan alaitasun hori ikus daiteke, eta momentuekin lotuta dago hori. Bizitza oso polita da, baina edozein momentutan eten daiteke”.\nArtistak mugitu ezinik igaro zuen une luze baten ondorioz iritsi zen bizitzaren iragankortasun horren inguruko hausnarketa. Eta hori da, hain zuzen, erakusketa ireki eta ixteko erabili duen ideia ere: mugikortasunik ezak sortutako erretiro ideiarena. “Hausnarketarako bide gisa erabili nuen erretiroaren ideia”, azaldu du. “Espetxeko barratzarrak diruditenak ikus daitezke erakusketaren lehen lanetan. Denbora horretan bakarleku bat-edo bilatu behar nuela pentsatu nuen. Hori baita ziega, ez bakarrik espetxeko ziega, baita bakarlekurako tokia ere”.\nBizitzaren igarotzearen inguruan hausnartzen hasi zen garai ilun hartan eta lanetan ere nabari da hori; ia mugitu ere egin ezin zenean sentitutako estutasuna nabari da lehen lanetan, eta espazioak irekiz joaten dira pixkanaka, eta koloreak, bizituz. “Bukaeran ikus daitezkeen elementu bertikalekin aurrez aurre jarrita daude hasierako ziega horiek, baina irudi bertikal horiek zuhaitzetako adarrak edo enborrak izatera pasatu dira. Argi gehiago dute paisaia horiek; nire bizi igarotzearen isla dira”. Arsuagak ez ditu marrazten paisaiak bere horretan, baina Koldo Mitxelenan ikus daiteke horietako bat. “Berastegirekin edo inguruarekin gehiago lotzeko balio zidan ia mugitu ezin nintzeneko garai hura ageri da bertan. Parean nuen paisaia ere margotu behar nuela iruditu zitzaidan, eta horregatik erabaki dut lan hori ere jartzea”. Berastegiren isla da paisaia hori, bertan bizi baita azken 25 urteotan.\nBisitaria, koadroan sartuta\nArsuagarentzat jarduera askea da margotzea. “Baina etengabe hartu behar izaten dira erabakiak”. Horren guztiaren inguruko hausnarketa egitera gonbidatu nahi du ikuslea. Artistaren ustez, leihoak dira koadroak, eta bisitariek leiho horietan barrena begiratu, galderak egin, eta denboraren inguruko hausnarketa egitea nahi du egileak. Lan horretan laguntzeko, ikuslea bere koadroetako batean sartuko du Ganbarara sartu eta berehala. “Koadroan barrena paseatzea da helburua, koloreekin blai egitea…”. Eta lortu du. Ganbaran sartu eta lurrera begiratu besterik ez dago horretaz jabetzeko; konturatu gabe, Mariano Arsuagaren unibertsoan sartuko da ikuslea.


Santurtzi izan da nagusi Bermeoko denboralean eta Liga ia ziurtatuta utzi du | Arrauna | Naiz\n2021 IRA. 18 - 20:30h\nSanturtzi izan da nagusi Bermeoko denboralean eta Liga ia ziurtatuta utzi du\nIa estropada osoan lehen txandan Zierbenak egindako denborak izan dira onenak, baina azken luzean egoera irauli du "Soterak" emozioz betetako garaipena lortzeko. Igoera play-offean Tolosaldea eta Getaria izan dira helburua oso bideratuta utzi dutenak.\nGorka Aranberri patroia, Bermeoko ikurrina amorruz astintzen (Monika DEL VALLE / FOKU)\nAurreko asteburuan Kontxako ur lasaietan, edo gaur Bermeoko denboralearen erdian. Berdin-berdin dio Santurtziri, bizkaitarrak konfiantzaz beteta daudelako eta garaipen gose ikaragarria erakusten ari direlako. “Soterak” emozioz betetako Bermeoko Bandera irabazi du gaur eta nahikoa du bihar estropada amaitzea bigarren urtez jarraian Eusko Label Liga irabazteko.\nEz da garaipen erraza izan Santurtzirena. Lehen txandan Zierbenak denbora bikaina markatu du (21:28.04) eta haizeak gora egiten jarraitzen zuenez erreferentziak “galipoen” aldekoak izan dira ia uneoro. Une batean hamar segundoko abantaila ere izan du Zierbenak, eta Gorka Aranberri Santurtziko patroia entzun dugu bere mutilei bandera ezinezkoa zela eta helburua txanda irabaztea zela esanez.\nBaina antza denez azken luzean haizeak barealditxo bat izan du eta Santurtzi Zierbenari segundoak jaten joan da palada bakoitzean. Bost, lau, hiru, bi, bat… eta helmugan santurtziarrek Zierbenak baino bi segundo denbora hobea markatu dute: 21:25.78.\nIa-ia Kontxa irabazi zutenean baino gehiago ospatu dute moreek garaipena, gaurkoa beraientzat estropada berezia zela erakutsiz. Alde batetik, Bermeon ibilitako kide asko daudelako gaur egun Santurtzin –Iker Zabala entrenatzailea, Gorka Aranberri patroia edota hainbat arraunlari–. Eta bestetik, Ligako garaipena ziurtatuta uzteko modurik onena zelako gaur irabaztea.\nAzkenean Hondarribiak hirugarren postuarekin konformatu behar izan du, santurtziarrengandik zazpi segundora, eta Ligako sailkapen nagusian 8 puntuko aldea dago bien artean: 205 bizkaitarrek eta 197 gipuzkoarrek. Ohorezko txanda osatu duten Orio eta Donostiarra bosgarren eta seigarren izan dira, hurrenez hurren, lehen txandan aritu den Bermeok laugarren postua eskuratu duelako.\nGaurko kuadrilla irabazlea, Kontxako bigarren jardunaldian arraun egin zuen berdina, hauxe izan da: David Duran, David Iglesias, Oscar Andres Medina, Javier Sayans, Andoni Garcia, Jon Etxaniz (estriborrean), Yeray Cayon, Fernando Rua, Fernando Ruiz, Diego Hermo, Sorin Silviu, Ander Zabala eta Mikel Azkarate (baborrean), Gorka Aranberri patroi zutela.\nTolosaldea eta Getaria, indartsu play-offean\nEusko Label Ligako estropadaren aurretik igoera play-offetako lehen jardunaldiak jokatu dira, eta Tolosaldeak eta Getariak sekulako kolpea eman dute, batez ere Tolosaldeak emakumezkoen lehian.\nHondarribiaren, Euskotren Ligako ordezkariaren, eta Tolosaldearen, ETE Ligako txapeldunaren, artean borroka parekatua espero genuen arren, tolosarrek sekulako nagusitasunez irabazi dute nesken erlojupekoa. Patxi Francesek prestatzen duen ontzia bikain moldatu da Bermeoko baldintza zailetan eta 11:38.52ko denbora markatu du helmugan. Hondarribiak, aldiz, arazo asko izan ditu ibilbide guztian eta hirugarren izan da 17 segundora.\nBigarren postua Deusturentzat izan da, ETE Ligako beste ordezkariarentzat, baina tolosarrengandik 11 segundora sartu da eta txartel bakarra dagoenez jokoan, ia ezinezkoa dirudi bigarren jardunaldian alde horri buelta ematea. Cabo izan da laugarren sailkatua, 27 segundora.\nMutilen lehian, Getaria izan da indartsuena, KAE Ligako txapelduna. Jon Larrañagak prestatzen duen kuadrilla bikain moldatu itsaso zakarrean eta zenbait unetan hamar segundoko aldea ere izan du bigarrenarekiko, baina azken unean indartu den haize zakarrak kalte egin die gipuzkoarrei.\nAzkenean, getariarrek 21:25.56ko denbora sinatu dute, Samertolameu izan da bigarren 4.06 segundora eta Kaiku hirugarren 4.42ra. Hiru ontzi horien artean aldeak oso txikiak dira eta edozer gerta liteke, jokoan diren bi txartelen borrokan. Aukerarik gabe geratu direnak Tiran eta Bueu izan dira, 18 eta 23 segundora, hurrenez hurren.\nBigarren jardunaldia bihar jokatuko da Portugaleten, 11.20an hasita.\n1. Santurtzi 21:25.78\n2. Zierbena 21:28.04\n3. Hondarribia 21:32.92\n4. Bermeo 21:36.10\n5. Orio 21:44.22\n6. Donostiarra 21:49.18\n7. Ondarroa 22:03.68\n8. Cabo 22:16.02\n1. Santurtzi 205 puntu\n2. Hondarribia 197\n3. Donostiarra 169\n4. Orio 166\n5. Zierbena 162\n6. Bermeo 145\n7. Ondarroa 107\n8. Cabo 97\nIgoera play-offa (g)\n1. Getaria 21:25.56 (5 puntu)\n2. Samertolameu 21:29.62 (4)\n3. Kaiku 21:29.98 (3)\n4. Tiran 21:44.14 (2)\n5. Bueu 21:49.04 (1)\nIgoera play-offa (e)\n1. Tolosaldea 11:38.52 (4 puntu)\n2. Deustu 11:49.68 (3)\n3. Hondarribia 11:56.12 (2)\n4. Cabo 12:06.46 (1)


Bilaketa berria Mota: Bat-bateko bertsoaldia Aldizkako Ekitaldia: Lizardi Saria (23. 1999. Zarautz)\nLaskibar, Arantxa 4\n1999-09-03 Zarautz Sariketa [Bertsoa] / Ainhoa Agirreazaldegi Zure nabigatzaileak ezin du audio elementua erabili.\nNeurria: Hamarreko handia (hg) / Bost puntuko handia (ip) Lana: Bakarka gaia-emanda kartzelako-lana Jarritako gaia: Kartzelako gaia: Mundu honetan dena jakiten da azkenean, eta zuk ere jakin duzu jakin beharrekoa, gaur goizean gainera: ijitokumea zara, gaur arte ustez zeure guraso zenituenek jaioberritan jasotakoa. Kokapena: XDZ - Xenpelar Dokumentazio Zentroa\n1999-09-03 Zarautz Sariketa [Bertsoa] / Ainhoa Agirreazaldegi, Jokin Uranga Zure nabigatzaileak ezin du audio elementua erabili.\nNeurria: Zortziko handia (hg) / Lau puntuko handia (ip) Lana: Binaka gaia-emanda Jarritako gaia: Zuek aitona-ilobak zarete; Jokin iloba, haur kotxe batean eserita doana eta Ainhoa aitona, gurpil-aulki horietako batean eserita, iloba zaintzen dabilena. Kokapena: XDZ - Xenpelar Dokumentazio Zentroa\n1999-09-03 Zarautz Sariketa [Bertsoa] / Estitxu Eizagirre Zure nabigatzaileak ezin du audio elementua erabili.\nNeurria: Zortziko txikia (hg) / Lau puntuko txikia (ip) Lana: Bakarka lehen puntua-emanda Jarritako gaia: Puntua: Zenbat ijito dabil munduan barrena? Kokapena: XDZ - Xenpelar Dokumentazio Zentroa\n1999-09-03 Zarautz Sariketa [Bertsoa] / Nahikari Gabilondo Zure nabigatzaileak ezin du audio elementua erabili.


Segurtasunerako eta Bizikidetzarako Ituna prestatzen ari da udal gobernua : Bidasoko Hitza\nSegurtasunerako eta Bizikidetzarako Ituna prestatzen ari da udal gobernua\nEkintza Plana duela hilabete jarri zen martxan, eta hartutako neurriez gain, Segurtasunerako eta Bizikidetzarako Ituna idazten ari da honen baitan udal gobernua.\nZazpi udaltzain gehiago kontratatuko ditu udalak.\nDuela hilabete lan mahai bat sortu zuen udalak Ekintza Plana martxan jartzeko, hiriko segurtasuna eta bizikidetza bermatzeko asmotan. Mahai hau udalak ez ezik, auzo elkarteko ordezkariek, merkatariek eta polizia ezberdinetako ordezkariek osatzen dute.\nHartutako lehen neurria, Udaltzaingo kopurua handitzea izan zen, eta legeak babesten duen birjartze tasa baliatuta, jada zazpi gehituko dituzte. Horretarako, abenduko osoko bilkuran Lanpostuen Zerrenda aldatuko dutela jakinarazi dute.\nBestalde, Segurtasunaren eta Bizikidetzaren aldeko Ituna egitea proposatu du Jose Antonio Santano alkateak. Itun honek “printzipio batzuk” eta “bete beharreko lehentasunak eta lortu beharreko helburuak” adosteko balio duela uste du udalak.\nEra honetan, udal gobernua jada itun honen zirriborra idazten ari dela aurreratu du alkateak, eta ondoren, beste udal taldeei ekarpenak egiteko aukera luzatuko dietela azaldu du.


Arteak gozatzea - Deustuko Unibertsitatea - Universidad de Deusto\nUrteen poderioz konturatu naiz, edertasuna, zoriontasuna bezala, ohikoa dela. Ez dago egunik, une batez, paradisuan egoten ez garenik.Jorge Luis Borges.\nArtelanak gizakiari ematen dion atsegina, garai guztietan, lanaren eta hari begira dagoenaren arteko elkartasunetik dator.Henri Matisse.\nJaitsi programaren eskuorria\nArteak gozatzea Bilboko kultur programazioko artelanen ezaupidea eta gozamena sustatzera bideratutako programa bat da.\nEgitasmoa Bilboko arte erakunde nagusiekin lankidetzan egingo da: OLBE, BOS, Arte Eder Museoa, Guggenheim Bilbao Museoa, Bidebarrieta Kulturgunea eta Arriaga antzokia. Haien jarduerekin batera eta haien osagarri egindako ekintza izango da. Honen bitartez, topaleku bat eskaini nahi da, kontzertu aretoan, operan, antzokian edo museoan bizipen aberasgarriagoa sustatzeko. Horretarako, programa honek arlo horietako arte programazioei buruzko prestakuntza ikastaroak eskaintzen ditu, programazio horien ikuspegi teorikoetan eta gauzatze praktikoetan sakontzeko.\nPrograma hau honelako pertsonentzat da:\narteetan, musikan, operan, arte plastikoetan, literaturan, antzerkian, interesa dutenentzat;\nkalitateko arte esperientziak bizi nahi dituztenentzat;\nestetikaren bizipenean sakondu nahi dutenentzat;\neuren bizipenak arteaz gozatzen duten beste pertsona batzuekin konpartitu gura dituztenentzat;\naisia esparruak zabaldu nahi dituztenentzat, euren bizitza pertsonala gehiago aberasteko.\nPrograma ez dago pentsatuta arteetako aditu, espezialista edo kritikarientzat. Museoen, Arriaga antzokiaren, BOSen, OLBEren lagunei eta arteen munduaren aberastasuna gozatu nahi duten guztiei zuzenduta dago.


Osasunak monodosian lehen botikak baimentzen ditu | Consumer\nOsasunak monodosian lehen botikak baimentzen ditu\nOnartutako botikak, parazetamola eta ibuprofenoa, farmazietan eskuragarri egon daitezke apirilean.\narabera: Asteazkena, 2011ko otsailaren 16a\nOsasun, Gizarte Politika eta Berdintasun Ministerioaren Sendagaien Prezioen Ministerio arteko Batzordeak Osasun Sistema Nazionalak (OSN) monodosian egindako lehen sendagaien finantziazio publikoa onartu du. Farmazia-bulegoetan monodosian aurkeztuko diren parazetamola (650 mg eta 1 g) eta ibuprofenoa (400 mg eta 600 mg) izango dira.\nNeurri hori 2010eko maiatzean jakinarazi zen, baliabide publikoen kudeaketa hobetzeko eta sendagaien erabilera arrazionala indartzeko neurrien barruan. Osasun Sailak gogorarazi duenez, helburua da sendagileek “paziente batek tratamendu bat arrakastaz burutzeko behar duen sendagai-kopuru zehatza agindu ahal izatea”.\nFormatu berri horiek merkaturatzen hasteko baimena lortu duen laborategia Onedose Pharma da. Onedose Pharma Ferrer taldearen elkartea izango da, lehen aurkezpen horiek monodosian merkaturatzeko eta banatzeko. Baimenduriko formatuak apirilean farmazietan eskuragarri egongo direla aurreikusten du laborategiak.\nOsasun Ministerioak kalkulatu duenez, ibuprofenorako eta parazetamolerako baimendutako monodosiekin, SNSak urtean sei milioi euro baino gehiago aurrez ditzake. Sendagaien eta Osasun Produktuen Espainiako Agentziak (AEMPS) hala uste duen sendagaien tratamenduen iraupen errealera egokitutako ontziak merkaturatzearekin osatuko da monodosi-ontzien onespena. Orain arte, 210 aurkezpen inguru berrikusi ditu (batez ere antibiotikoak), eta horiek egokitu egin daitezke.\nbotikak ibuprofeno-eu monodosis-eu paracetamol-eu tratamendu


apirila | 2006 | irratia.com\n49. saioa: Tagzania, mapak eta mundua etiketatzen\nGooglemaps aplikazioak berrikuntza ugari eskaini ditu asteon, azkena gaur goizaldean Euskal Herrian goizeko 3:00ak zirenean. Adi adi jarraitu dituzte Eibarren tagzania.com egiten duten lagunek. Tagzania iazko uztailean (2005ean) pentsatu, asmatu eta gauzatu zuten, eta geroztik mundua etiketatzen dihardu ehundaka lagunek. Horretaz mintzatu gara Luistxo Fernandezekin. Elkarrizketa mamitsua izan da, eduki berriz hornitua. Beste adibide asko ere eman dizkigu eibartarrak, eta del.icio.us loturetan jarri ditugu zintzilikatuta. Zuek ere ikusi ditzazuen.\nElkarrizketaren ostean, Interneteko azken albisteak komentatu ditugu. Egunero berritzen eta garatzen ari den Interneteko berriak. Musika ona izan dugu lagun.\n47. saioa: Euskalerria Irratia eta blogak 2.0ren ostea\n2006/04/12 jabea\t2 iruzkin\nEuskalerria Irratiarekin egin dugu bat gaurkoan, berriro Nafarroako gobernuak lizentziarik gabe utzi duela jakin baitugu. Amagoia Ibanek berak Berrian idatzitako zutabea irakurri digu zuzenean. Gero Peio Argiñarena elkarrizketatu dugu eta berak Euskalerria irratiaren historia eta auzia kontatu dizkigu. Iragan asteko Blogak 2.0 jardunaldiaren kronika ere egin dugu, bertan izan zenaren inguruko iruzkinak eginez. Saioz saio aletu dugu Deustuko jardunaldia. Gure iritzia ere eman dugu, zelan ez.\n46. saioa: [Web 2.0 euskaraz] blogak 2.0, mundua.com eta zabaldu.com\n2006/04/04 jabea\t4 iruzkin\nBlogak 2.0 topaketa izango dugu asteon Deustun. Web 2.0 gero eta sarriago aipatzen dugun berbak (eta zenbakiak) dira, Interneten ez da besterik aipatzen aspaldion, eta guk geuk ere horretaz berba egitea erabaki dugu. Albisteak sortzen dira eta gu ere horretaz mintzatu gara gure saioan.\nGaurko saiora Aitor Ortuondo mundua.com blogak sortzeko plataformako kudeatzailea eta Arkaitz Zubiaga zabaldu.com ekimeneko sortzailea gonbidatu ditugu. Biekin elkarrizketa interesgarriak izan dira, web 2.0 giroan murgiltzeko modukoak. Eta saioko hirugarren elkarrizketara Jose Antonio del Moral gonbidatu dugu. Interneten oso ezaguna da del Moral, eta gurekin euskaraz egin du elkarrizketa hau. Blogak 2.0ko antolatzailea denez, osteguneko egitaraua aurreratu digu. Hala ere, Interneteko albiste eta web eta blog berri gehiagoren gainean ere mintzatu gara, zelan ez.\nElkarrizketak eta saioa entzuteko, klik egitea baino ez daukazu. HEMEN.